92/97/ETY: Neuvoston päätös, tehty 16 päivänä joulukuuta 1991, Euroopan kehitysrahaston (EKR) rahoittamia rakennusurakoita, tavaranhankintoja ja palveluhankintoja koskeviin sopimuksiin sovellettavista yleisistä määräyksistä, yleisistä sopimusehdoista sekä sovittelu- ja välimiesmenettelyä koskevista säännöistä ja niiden soveltamisesta merentakaisten maiden ja alueiden assosioinnissa Euroopan talousyhteisöön



Virallinen lehti nro L 040 , 15/02/1992 s. 0001 - 0107

Suomenk. erityispainos Alue 11 Nide 19 s. 0044

Ruotsink. erityispainos Alue 11 Nide 19 s. 0044



NEUVOSTON PÄÄTÖS, tehty 16 päivänä joulukuuta 1991, Euroopan kehitysrahaston (EKR) rahoittamia rakennusurakoita, tavaranhankintoja ja palveluhankintoja koskeviin sopimuksiin sovellettavista yleisistä määräyksistä, yleisistä sopimusehdoista sekä sovittelu- ja välimiesmenettelyä koskevista säännöistä ja niiden soveltamisesta merentakaisten maiden ja alueiden assosioinnissa Euroopan talousyhteisöön (92/97/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 136 artiklan, ottaa huomioon merentakaisten maiden ja alueiden (MMA) assosioinnista Euroopan talousyhteisöön 25 päivänä heinäkuuta 1991 tehdyn neuvoston päätöksen 91/482/ETY(1) ja erityisesti sen 211, 212 ja 213 artiklan, ottaa huomioon komission ehdotuksen, sekä katsoo, että olisi hyväksyttävä komission hallinnoimista Euroopan kehitysrahaston (EKR) varoista, jäljempänä "rahaston varat", rahoitettavia rakennusurakoita, tavaranhankintoja ja palveluhankintoja koskeviin sopimuksiin sovellettavat yleiset määräykset ja yleiset sopimusehdot, samalla olisi määrättävä sovittelu- ja välimiesmenettelyä koskevista säännöistä, jotka liittyvät rahaston varoista rahoitettavia hankintoja koskeviin sopimuksiin, ja neuvosto on tätä päätöstä tehdessään ottanut erityisesti huomioon hyväksytyt samankaltaiset asiakirjat, jotka koskevat rahaston varojen käyttöä Afrikan, Karibian ja Tyynenmeren valtioissa, ON PÄÄTTÄNYT SEURAAVAA: 1 artikla Rahaston varoista rahoitettavia hankintoja koskevien sopimusten valmisteluun ja tekoon merentakaisissa maissa ja merentakaisilla alueilla (MMA) sovelletaan Euroopan kehitysrahaston (EKR) rahoittamia rakennusurakoita, tavaranhankintoja ja palveluhankintoja koskeviin sopimuksiin sovellettavia, liitteessä I esitettyjä yleisiä määräyksiä. Rahaston varoista rahoitettavia hankintoja koskevien sopimusten täytäntöönpanoon sovelletaan, jollei päätöksen 91/482/ETY 212 artiklan b kohdassa toisin määrätä: a) EKR:n rahoittamia rakennusurakoita koskeviin sopimuksiin MMA:issa sovellettavia, liitteessä II esitettyjä yleisiä sopimusehtoja; b) EKR:n rahoittamia tavaranhankintoja koskeviin sopimuksiin MMA:issa sovellettavia, liitteessä III esitettyjä yleisiä sopimusehtoja; c) EKR:n rahoittamia palveluhankintoja koskeviin sopimuksiin MMA:issa sovellettavia, liitteessä IV esitettyjä yleisiä sopimusehtoja. Rahaston rahoittamia hankintoja koskeviin sopimuksiin liittyvien riitojen ratkaiseminen, joka yleisten sopimusehtojen ja sopimuksiin sovellettavien erityisohjeiden mukaan tapahtuu sovittelulla tai välimiesmenettelyllä, on toteutettava EKR:n rahoittamia hankintoja koskeviin sopimuksiin MMA:issa sovellettavaa sovittelu- ja välimiesmenettelyä koskevien, liitteessä V esitettyjen sääntöjen mukaisesti. 2 artikla Tätä päätöstä sovelletaan kaikkiin EKR:sta rahoitettuihin hankintoja koskeviin, 1 päivästä kesäkuuta 1991 alkaen tehtyihin sopimuksiin MMA:issa. 3 artikla Tämä päätös julkaistaan Euroopan yhteisöjen virallisessa lehdessä. Tehty Brysselissä 16 päivänä joulukuuta 1991. Neuvoston puolesta Puheenjohtaja H. VAN DEN BROEK (1) EYVL N:o L 263, 19.9.1991, s. 1 LIITE I EUROOPAN KEHITYSRAHASTON (EKR) RAHOITTAMIA RAKENNUSURAKOITA, TAVARANHANKINTOJA JA PALVELUHANKINTOJA KOSKEVIIN SOPIMUKSIIN SOVELLETTAVAT YLEISET MÄÄRÄYKSET SISÄLLYSLUETTELO Sivu JOHDANTO 1 artikla - Sovellettavat ehdot .......... 5 2 artikla - Kansallinen laki .......... 5 MÄÄRITELMÄT JA PERIAATTEET 3 artikla - Määritelmät .......... 5 4 artikla - Sopimuskelpoisuus .......... 7 5 artikla - Osallistumisen tasavertaisuus .......... 8 6 artikla - Poikkeaminen .......... 8 7 artikla - Kilpailuttaminen .......... 8 8 artikla - Kilpailun avaava tarjouspyyntö .......... 10 9 artikla - Suosituimmuus .......... 10 10 artikla - Hankintasopimustyypit .......... 10 11 artikla - Tekniset eritelmät ja standardit .......... 11 12 artikla - Ilmoitukset ja kirjalliset tiedonannot .......... 11 TARJOUSPYYNTÖ 13 artikla - Tarjouspyyntöilmoitus .......... 11 14 artikla - Tarjouksentekijöiden esivalinta .......... 12 15 artikla - Yhden tarjouksen hankintasopimukset .......... 12 TARJOUSPYYNTÖASIAKIRJAT 16 artikla - Tarjouspyyntöasiakirjojen sisältö .......... 13 17 artikla - Tarjouksia koskevien selvitysten antaminen .......... 13 18 artikla - Tarjouspyyntöasiakirjoihin tehtävät muutokset .......... 14 OHJEET TARJOUKSENTEKIJÖILLE 19 artikla - Kieli .......... 14 20 artikla - Tarjouksen sisältö .......... 14 21 artikla - Erät .......... 14 22 artikla - Yhteistyö kolmansien osapuolten kanssa .......... 15 23 artikla - Tarjouksentekijöiden riippumattomuus .......... 15 24 artikla - Tarjoussumman ilmoittaminen .......... 15 25 artikla - Voimassaoloaika .......... 16 26 artikla - Tarjoustakuu .......... 16 27 artikla - Vaihtoehtoiset ratkaisut .......... 17 28 artikla - Tarjouksia edeltävä vierailu .......... 17 29 artikla - Tarjousten allekirjoittaminen .......... 17 Sivu TARJOUSTEN JÄTTÄMINEN 30 artikla - Määräpäivä .......... 18 31 artikla - Kirjekuorten sinetöinti ja niihin tehtävät merkinnät .......... 18 32 artikla - Tarjousten peruutukset ja muutokset .......... 18 TARJOUSTEN KÄSITTELY 33 artikla - Tarjousten avaaminen .......... 19 34 artikla - Tarjousten arviointi .......... 19 35 artikla - Tarjouspyyntömenettelyn peruuttaminen .......... 20 HANKINTASOPIMUKSEN TEKO 36 artikla - Toimeksisaajan valinta .......... 21 37 artikla - Hankintasopimuksen teosta ilmoittaminen .......... 21 38 artikla - Sopimusasiakirjojen laatiminen .......... 22 39 artikla - Hankintasopimuksen allekirjoittaminen .......... 22 40 artikla - Takuu asianmukaisesta täytäntöönpanosta .......... 22 YLEISET MÄÄRÄYKSET JA LOPPUMÄÄRÄYKSET 41 artikla - Yleiset määräykset ja loppumääräykset .......... 22 JOHDANTO 1 artikla Sovellettavat ehdot 1.1. Euroopan kehitysrahaston (EKR) varoista rahoitettavia rakennusurakoita, tavaranhankintoja ja palveluhankintoja koskevien sopimusten tekoon sovelletaan näitä yleisiä määräyksiä. 1.2. Euroopan kehitysrahaston (EKR) varoista rahoitettavia rakennusurakoita, tavaranhankintoja ja palveluhankintoja koskevien sopimusten täytäntöönpanoon sovelletaan: a) kaikkiin EKR:n rahoittamia hankintoja koskevien sopimusten luokkiin sovellettavia yleisiä sopimusehtoja; tai b) yhteisrahoitettujen hankkeiden ja ohjelmien osalta tai kun myönnettäessä poikkeus täytäntöönpanon antamiseksi kolmannen osapuolen tehtäväksi tai nopeutettua menettelyä noudatettaessa tai muissa soveltuvissa tapauksissa kaikkia muita kyseisten maiden tai alueiden ja Euroopan talousyhteisön (ETY) hyväksymiä yleisiä ehtoja, jollaisia ovat: i) kyseisen maan tai alueen kansallisessa lainsäädännössä annetut yleiset ehdot tai kyseisen valtion hyväksymät kansainvälisiä hankintasopimuksia koskevat menettelytavat; ii) kaikki muut kansainväliset hankintasopimuksia koskevat yleiset ehdot. c) erityisohjeet. 1.3. Näihin yleisiin määräyksiin sisältyvät hankintasopimuksiin osallistumista määräävät periaatteet ja edellytykset, tarjouksentekijöille annettavat ohjeet ja hankintasopimusten tekoa määräävät periaatteet ja edellytykset. 1.4. Tiettyyn hankintasopimusluokkaan sovellettaviin yleisiin sopimusehtoihin sisältyvät hallintoa ja rahoitusta koskevat sekä oikeudellis- ja teknisluonteiset sopimuslausekkeet. 1.5. Kuhunkin hankintasopimukseen sovellettaviin erityisohjeisiin sisältyvät: a) yleisten sopimusehtojen muutokset; b) erityiset sopimuslausekkeet; c) tekniset eritelmät ja d) kaikki muut hankintasopimuksiin liittyvät seikat. 2 artikla Kansallinen laki Kaikkiin näissä yleisissä määräyksissä käsittelemättömiin kysymyksiin sovelletaan toimeksiantajavaltion kansallista lakia (kansallista lainsäädäntöä). MÄÄRITELMÄT JA PERIAATTEET 3 artikla Määritelmät 3.1. Näissä yleisissä määräyksissä sovelletaan seuraavia määritelmiä: ETY: Euroopan talousyhteisö. EKR: Euroopan kehitysrahasto. Neuvoston päätös: merentakaisten maiden ja alueiden assosioinnista Euroopan talousyhteisöön 25 päivänä heinäkuuta 1991 tehty Euroopan yhteisöjen neuvoston päätös 91/482/ETY. MMA: merentakaiset maat ja alueet, jotka on neuvoston päätöksellä assosioitu ETY:öön. AKT-valtiot: yleissopimuksen allekirjoittaneet Afrikan, Karibian ja Tyynenmeren valtiot. Komissio: Euroopan yhteisöjen komissio. Valtuutettu: komission edustaja MMA:issa. Jäsenvaltiot: Euroopan talousyhteisön jäsenvaltiot. Yleissopimus: AKT-valtioiden ja Euroopan talousyhteisön välillä sovellettava yleissopimus. Toimeksiantaja: valtio tai julkisoikeudellinen tai yksityisoikeudellinen oikeushenkilö, joka tekee hankintasopimuksen tai jonka nimissä kyseinen sopimus tehdään. Toimeksiantajavaltio: MMA, jonka alueella rakennusurakkaa, tavaranhankintaa tai palveluhankintaa koskeva sopimus on pantava täytäntöön. Tarjouksentekijä: kuka tahansa luonnollinen henkilö tai mikä tahansa oikeushenkilö tai kyseisten henkilöiden ryhmittymä, joka tekee hankintasopimuksen tekoon tähtäävän tarjouksen. Toimeksisaaja: tarjouksentekijä, jonka vastauksena tarjouspyyntöön tekemä tarjous hyväksytään tai yhden tarjouksen sopimusten osalta tarjouksentekijä, joka allekirjoittaa hankintasopimuksen. Hankinnan valvoja: toimeksiantajan toimeksiantajavaltion lainsäädännön mukaisesti nimeämä julkinen laitos, julkisoikeudellinen oikeushenkilö tai luonnollinen henkilö tai oikeushenkilö, joka vastaa sopimuksen täytäntöönpanon johtamisesta ja/tai valvomisesta ja jolle toimeksiantaja voi sopimuksen perusteella siirtää oikeuksia ja/tai toimivaltaa. Hankinnan valvojan edustaja: kuka tahansa luonnollinen henkilö tai mikä tahansa oikeushenkilö, jonka hankinnan valvoja on sopimuksen yhteydessä nimennyt edustajakseen ja jolle tämä on antanut valtuudet edustaa valvojaa hoitaessaan tehtäviään sekä käyttäessään saamiaan oikeuksia ja/tai toimivaltaa. Tästä seuraa, että kun hankinnan valvojan tehtäviä, oikeuksia ja/tai toimivaltaa on siirretty tämän edustajalle, kaikilla hankinnan valvojaa koskevilla viittauksilla tarkoitetaan myös tämän edustajaa. Rakennusurakat: sopimuksen perusteella toteutettavat väliaikaiset tai pysyvät rakennuskohteet. Tavaranhankinnat: kaikki ainekset, jotka tavarantoimittajan on toimitettava toimeksiantajalle, tarvittaessa mukaan lukien palvelut kuten kokoamisen, käyttöönottotarkastuksen, käynnistyksen, asiantuntija-avun, valvonnan, kunnossapidon, korjaukset, koulutuksen ja kaikki muut sen kaltaiset sopimuksen perusteella toimitettaviin aineksiin liittyvät velvoitteet. Palvelut: tutkimukseen, suunnitteluun, tekniseen apuun tai koulutukseen liittyvät ja muut sen kaltaiset palveluhankintaa koskevan sopimuksen perusteella toimeksisaajan toteutettaviksi tulevat työsuoritukset. Varusteet: sopimuksen perusteella toimitettavat tai paikalleen asennettavat koneet, laitteet, niiden osat ja muut sen kaltaiset ainekset. Laitteistot: kojeet ja muut koneet sekä tarvittaessa toimeksiantajavaltion lainsäädännön ja/tai käytännön mukaisesti työmaalla töiden suorittamiseksi tarvittavat väliaikaiset rakennelmat, lukuun ottamatta pysyvien rakennuskohteiden osaksi tarkoitettuja varusteita ja muita aineksia. Yksityiskohtainen arvio: asiakirja, jossa yksikköhinnoitellun hankintasopimuksen perusteella suoritettavat hankinnat eritellään yksityiskohtaisesti ja jossa ilmoitetaan kunkin hankinnan määrä ja yksikköhinta. Hintaluettelo: täydellinen hintaluettelo, johon sisältyy tarjouksentekijän tarjouksessaan esittämän kiinteän kokonaishinnan erittely, tarpeen mukaan muutettuna ja osana yksikköhinnoiteltua sopimusta. Kiinteän kokonaishinnan erittely: yksityiskohtaisesti eritelty maksujen ja hintojen luettelo, josta näkyy kiinteähintaisen hankintasopimuksen hinnan muodostus, mutta joka ei kuulu osana hankintasopimukseen. Tarjoussumma: tarjouksentekijän hankintasopimuksen täytäntöönpanoa koskevassa tarjouksessaan ilmoittama summa. Hankintasopimuksen summa: hankintasopimuksessa ilmoitettu summa, joka edustaa alustavaa arviota rakennusurakan, tavaranhankinnan tai palveluhankinnan suorittamisesta maksettavasta summasta, tai hankintasopimuksen lopputilityksessä hankintasopimuksen perusteella maksettavaksi todettu summa. Suunnitelmat: toimeksiantajan ja/tai tarjouksentekijän tarjouksensa yhteydessä toimittamat suunnitelmat. Päivä: kalenteripäivä. Määräaika: hankintasopimuksessa ilmoitetut määräajat, jotka alkavat kyseisten määräaikojen laskemisen lähtökohtana pidettävän toimen tai tapahtuman päivää seuraavasta päivästä. Kun määräajan viimeinen päivä on muu kuin arkipäivä, määräaika päättyy sen viimeistä päivää seuraavan arkipäivän päättyessä. Kirjallinen aineisto: kaikki käsin tai kirjoituskoneella kirjoitetut tai painetut tiedonannot mukaan lukien teleksit, sähkeet ja telekopiot. Tiedonannot: hankintasopimuksen perusteella annettavat todistukset, ilmoitukset, määräykset ja ohjeet. Kansallinen valuutta: toimeksiantajavaltion valuutta. Ecu: Euroopan laskentayksikkö. Ulkomaan valuutta: mikä tahansa näiden yleisten määräysten mukaisesti hyväksytty muu kuin kansallinen valuutta, joka on ilmoitettu tarjouksessa. Tehtävänkuvaus: toimeksiantajan laatima asiakirja, jossa tämä määrittelee annettavia palveluja ja mahdollisesti myös käytettäviä menetelmiä ja keinoja sekä/tai saavutettavia tuloksia koskevat vaatimuksensa ja/tai tavoitteensa. Yhtiöt tai yritykset: siviilioikeuden tai kaupallisen oikeuden soveltamisalaan kuuluvat yhtiöt tai yritykset mukaan lukien julkiset tai muut yhtiöt, osuustoiminnalliset yritykset ja kaikki muut julkisoikeudelliset tai yksityisoikeudelliset oikeushenkilöt ja yhdistykset lukuun ottamatta jäsenvaltioiden tai jonkin MMA:n lainsäädännön mukaisesti perustettuja yleishyödyllisiä yhteisöjä, joilla on sääntömääräinen toimipaikkansa tai keskushallintonsa tai pääasiallinen laitoksensa jäsenvaltiossa tai MMA:ssa; jos niillä kuitenkin on jäsenvaltiossa tai MMA:ssa ainoastaan sääntömääräinen toimipaikkansa, niiden toiminnalla on oltava tosiasiallinen ja jatkuva yhteys kyseisen jäsenvaltion tai kyseisen MMA:n talouteen. 3.2. Näiden yleisten määräysten osastoja ja alaosastoja ei pidetä niiden kiinteänä osana eikä niitä oteta huomioon näitä sääntöjä tulkittaessa. 3.3. Asiayhteyden tämän mahdollistaessa yksikössä olevat sanat käsittävät myös monikon ja päinvastoin sekä maskuliiniin viittaavat sanat käsittävät myös feminiinin ja päinvastoin. 3.4. Henkilöitä tai osapuolia kuvaavat sanat käsittävät myös yhtiöt ja yritykset ja mitkä tahansa muut oikeustoimikelpoisuuden omaavat yhteisöt. 4 artikla Sopimuskelpoisuus 4.1. Jollei neuvoston päätöksen ja/tai 6 artiklan mukaista poikkeusta ole myönnetty: a) tarjouspyyntöihin ja EKR:n rahoittamiin hankintasopimuksiin voivat tasavertaisina osallistua: i) luonnolliset henkilöt, yhtiöt tai yritykset, julkiset laitokset tai MMA:iden ja ETY:n julkiset elimet yhteisesti; ii) ETY:n, MMA:iden ja/tai AKT-valtioiden osuustoiminnalliset yritykset ja muut julkisoikeudelliset tai yksityisoikeudelliset oikeushenkilöt, lukuun ottamatta yleishyödyllisiä yhteisöjä; iii) kaikki ETY:n, MMA:n ja/tai AKT-valtioiden yhteisyritykset tai näiden yritysten tai yhtiöiden ryhmittymät; b) tavaranhankintojen on oltava ETY:n, MMA:iden ja/tai AKT-valtioiden alkuperää. 4.2. Hankintasopimuksia tehtäessä ei sopimuspuoliksi hyväksytä sellaisia luonnollisia henkilöitä, yhtiöitä tai yrityksiä: a) jotka ovat vararikossa; b) joille suunnatut maksut on muulla kuin vararikkoon julistamista koskevalla oikeuden päätöksellä keskeytetty sillä seurauksella, että ne ovat kansallisen lainsäädännön mukaisesti kokonaan tai osittain menettäneet oikeutensa hallita omaisuuttaan tai käyttää sitä; c) joita vastaan on meneillään oikeudenkäynti, jonka yhteydessä maksut on päätetty keskeyttää ja jonka tuloksena ne voivat kansallisen lainsäädännön mukaisesti tulla julistetuiksi vararikkoon tai mihin tahansa muuhun sen kaltaiseen tilaan, jossa ne kokonaan tai osittain menettävät oikeutensa hallita omaisuuttaan tai käyttää sitä; d) jotka on tuomittu lopullisella oikeuden päätöksellä mistä tahansa ammatilliseen toimintaansa liittyvästä rikoksesta, rikkomuksesta tai rikkeestä; e) jotka ovat syyllistyneet perättömien lausumien antamiseen tarjouspyyntöön osallistumisen yhteydessä vaadittavien tietojen osalta; f) jotka ovat laiminlyöneet sopimusvelvoitteensa toimeksiantajan kanssa tekemäänsä muuta hankintasopimusta täytäntöön pantaessa. 4.3. Voidakseen tulla hyväksytyiksi osallistumaan tarjouspyyntöihin ja hankintasopimusten tekoon tarjouksentekijöiden on toimeksiantajaa tyydyttävällä tavalla todistettava olevansa 4 artiklan mukaisesti sopimuskelpoisia, täyttävänsä asetetut oikeudelliset, tekniset ja rahoitukselliset vaatimukset ja omaavansa tarvittavan kapasiteetin ja riittävät varat hankintasopimuksen täytäntöön panemiseksi. Tässä tarkoituksessa on jätettäviin tarjouksiin sisällytettävä seuraavat osat: a) vähemmän kuin 90 päivää aiemmin päivätty ja tarjouksentekijän kansallisen lainsäädännön tai kansallisen käytännön mukaisesti laadittu asiakirja, jossa todistetaan, että tarjouksentekijä: - täyttää 4 artiklan 1 kohdassa esitetyt edellytykset, - ei ole missään 4 artiklan 2 kohdassa tarkoitetuista tilanteista; b) jäljennös alkuperäisistä asiakirjoista, joissa määritellään tarjouksentekijänä olevan yhtiön, yrityksen tai yhdistyksen tai, kun on kyse yhteisyrityksestä, kaikkien sen muodostavien osien perustamistapa ja/tai oikeusasema ja vahvistetaan sen rekisteröintipaikka ja/tai sääntömääräinen kotipaikka sekä keskushallinnon toimipaikka, jos se poikkeaa edellisestä; c) yksityiskohtainen selonteko tarjouksentekijän (tai yhteisyrityksen kaikkien osien) aiemmasta kokemuksesta ja aikaansaannoksista viimeksi kuluneiden viiden vuoden aikana samankaltaisten hankintasopimusten täytäntöönpanossa sekä yksityiskohtainen selvitys muista tämän täytäntöön pantavina parhaillaan olevista hankintasopimuksista, mukaan lukien yksityiskohtainen erittely konkreettisesta ja tosiasiallisesta osuudesta kyseisten sopimusten täytäntöönpanossa; d) tarvittaessa selonteko tärkeimmistä laitteistoista, joita ehdotetaan käytettäväksi hankintasopimusta täytäntöönpantaessa; e) selonteko hankintasopimuksen täytäntöönpanon hallinnolliseen johtoon sekä hankintasopimuksen täytäntöönpanopaikalla että sen ulkopuolella ehdotetun henkilöstön ammattipätevyydestä ja kokemuksesta; f) kun alihankinnan osuuden suunnitellaan olevan yli 10 prosenttia tarjoussummasta, kyseisen alihankintasopimuksen luonnetta, ehtoja ja yksityiskohtaisia sääntöjä koskevat ehdotukset; g) selonteot tarjouksentekijän (tai yhteisyrityksen kaikkien osien) taloudellisesta ja tilinpidollisesta tilanteesta, kuten tappioita ja voittoja koskevista laskelmista, taseista ja tilintarkastuskertomuksista viimeksi kuluneiden viiden vuoden ajalta, kahden seuraavan vuoden rahoitusta koskevista suunnitelmista, sekä tarjouksentekijän (tai yhteisyrityksen valtuuttaman henkilön) antama lupa tarkastaa tämän pankeilta saatavat tilitiedot; ja h) tiedot mistä tahansa meneillään olevasta oikeudenkäynnistä tai välimiesmenettelystä tai riita-asiasta, jossa tarjouksentekijä on osallisena. Nämä tiedot on annettava siltä osin kuin ne suoraan koskevat hankintasopimuksen tekoa tai täytäntöönpanoa. 5 artikla Osallistumisen tasavertaisuus 5.1. MMA:t ja komissio toteuttavat tarvittavat toimenpiteet mahdollisimman laajan ja edellytyksiltään tasavertaisen osallistumisen varmistamiseksi rakennusurakoita, tavaranhankintoja ja palveluhankintoja koskeviin sopimuksiin liittyviin tarjouspyyntöihin, sekä tarvittaessa erityisesti toimenpiteet, joiden tarkoituksena on: a) varmistaa tarjouspyyntöjen julkaiseminen sekä Euroopan yhteisöjen virallisessa lehdessä että kyseisen MMA:n virallisessa lehdessä, samoin kuin kaikkia muita asianmukaisia tiedonvälityksen keinoja käyttäen erityisesti alueen MMA:issa ja AKT-valtioissa; b) kitkeä pois sellaiset syrjivät käytännöt tai tekniset eritelmät, jotka saattaisivat estää tasavertaisin edellytyksin tapahtuvan laajan osanoton; c) edistää jäsenvaltioiden, MMA:iden ja AKT-valtioiden yhtiöiden ja yritysten välistä yhteistyötä esimerkiksi suorittamalla ennakolta jäsenvaltioiden, MMA:iden ja AKT-valtioiden yhteisyrityksiä ja niiden yhtiöiden ja yritysten muodostamia konsortioita koskevan esivalinnan; d) varmistaa, että kaikki valintaperusteet esitetään tarjouspyyntöasiakirjoissa; ja e) varmistaa, että hyväksytty tarjous vastaa tarjouspyyntöasiakirjoissa vahvistettuja edellytyksiä ja perusteita. 6 artikla Poikkeaminen 6.1. Järjestelmän parhaan mahdollisen kannattavuuden varmistamiseksi voidaan muiden kehitysmaiden kuin AKT-maiden luonnollisille henkilöille tai oikeushenkilöille antaa lupa osallistua ETY:n rahoittamiin hankintasopimuksiin kyseisen MMA:n perustellusta hakemuksesta. 6.2. Kyseisen MMA:n on toimitettava kustakin tapauksesta valtuutetulle tiedot, jotka ETY tarvitsee kyseisiä poikkeuksia koskevan päätöksen tekemiseen ottaen erityisesti huomioon: a) kyseisen MMA:n maantieteellisen sijainnin; b) ETY:n, MMA:iden ja AKT-valtioiden yrittäjien, tavarantoimittajien ja konsulttien kilpailukyvyn; c) pyrkimyksen välttää hankintasopimusten täytäntöönpanokustannusten liiallista kasvua; d) toimitusten määräajoista tai muista samanluonteisista ongelmista johtuvat kuljetusvaikeudet tai viivästymiset; e) paikallisiin olosuhteisiin parhaiten soveltuvan ja mukautetun tekniikan. 6.3. Kolmansille maille, jotka eivät ole osallisina ETY:n rahoittamia hankintasopimuksia koskevassa yleissopimuksessa, voidaan myös antaa lupa osallistua: a) kun ETY on mukana kyseisiä maita koskevan alueelliseen tai alueiden väliseen yhteistyöhön liittyvien toimintojen rahoituksessa; b) kun kyse on hankkeiden tai ohjelmien yhteisrahoituksesta; c) kun kyse on hätäavusta. 6.4. Poikkeustapauksissa ja yhteisymmärryksessä komission kanssa voivat 6 artiklan 3 kohdassa mainittujen kolmansien maiden konsulttitoimistot tai asiantuntijat osallistua palveluhankintoja koskeviin sopimuksiin. 7 artikla Kilpailuttaminen 7.1. Jollei 7 artiklassa toisin määrätä, EKR:n varoista rahoitettuja rakennusurakoita ja tavaranhankintoja koskevat sopimukset on tehtävä avoimen tarjouspyynnön ja palveluhankintoja koskevat sopimukset rajoitetun tarjouspyynnön tuloksena. 7.2. MMA:t voivat 7 artiklan 3, 4 ja 7 kohdan määräysten mukaisesti ja yhteisymmärryksessä komission kanssa: a) tehdä hankintasopimuksia rajoitetun tarjouspyynnön ja sitä mahdollisesti seuraavan esivalintamenettelyn tuloksena; b) tehdä yhden tarjouksen hankintasopimuksia; c) panettaa hankintasopimuksia täytäntöön julkisina töinä MMA:iden julkisten tai puolivaltiollisten laitosten avustuksella. 7.3. Rajoitettuja tarjouspyyntöjä voidaan käyttää: a) kun tilanne todetaan kiireelliseksi tai kun hankintasopimuksen luonne tai tietyt erityisominaisuudet tekevät sen perustelluksi; b) luonteeltaan erittäin pitkälle erikoistuneiden hankkeiden tai ohjelmien osalta; c) erittäin tärkeiden hankintasopimusten osalta, kun niitä edeltää esivalinta. 7.4. Yhden tarjouksen hankintasopimuksia voidaan tehdä: a) merkitykseltään vähäisten toimintojen osalta hätätapauksissa tai lyhytkestoisten teknistä yhteistyötä koskevien toimien osalta; b) hätäavun toimittamisen osalta; c) yksittäisille asiantuntijoille uskottujen toimien osalta; d) jo meneillään olevia toimia täydentävien tai niiden loppuun saattamiseksi tarvittavien toimien osalta; e) kun hankintasopimuksen täytäntöönpano on sallittu yksinomaan kyseisten tuotteiden käyttöä, käsittelyä tai tuontia koskevien patenttien ja lisenssien haltijoille; f) kun esitettyyn tarjouspyyntöön ei ole tullut vastauksia. 7.5. Rajoitettujen tarjouspyyntöjen ja yhden tarjouksen hankintasopimusten osalta sovelletaan seuraavaa menettelyä: a) kun on kyse rakennusurakoita ja tavaranhankintoja koskevista sopimuksista, toimeksiantaja laatii yhteisymmärryksessä valtuutetun kanssa suppean luettelon mahdollisista tarjouksentekijöistä tarvittaessa esivalintamenettelyn tuloksena; b) kun on kyse palveluhankintoja koskevista sopimuksista, toimeksiantaja laatii ehdokkaista suppean luettelon yhteisymmärryksessä komission kanssa toimeksiantajan ehdotusten sekä komission jättämien ehdotusten perusteella; c) kun on kyse yhden tarjouksen hankintasopimuksista, toimeksiantaja aloittaa vapaasti tarpeellisina pitämänsä neuvottelut itse 7 artiklan 5 kohdan a ja b alakohdan mukaisesti laatimassaan luettelossa olevien mahdollisten tarjouksentekijöiden kanssa ja tekee hankintasopimuksen itse valitsemansa tarjouksentekijän kanssa. 7.6. Palveluhankintoja koskevien sopimusten osalta on otettava asianmukaisella tavalla huomioon mahdollisuus käyttää kyseissä MMA:ssa asuvia ammatillisesti päteviä ehdokkaita. Julkisen alan työt 7.7. Hankintasopimukset on niiden hallinnoinnin osalta pantava täytäntöön julkisina töinä kyseisen MMA:n tai osittain julkisomisteisten toimielinten tai laitosten avustuksella silloin, kun MMA:lla on kansallisissa laitoksissa käytettävissään hätäapua, palveluja ja mitä tahansa muita arvioiduilta kustannuksiltaan alle viiden miljoonan ecun jääviä toimia koskevien hankintasopimusten osalta ammatillisesti pätevää hallintohenkilökuntaa. 7.8. Yhteisö osallistuu kyseisten laitosten kustannuksiin myöntämällä puuttuvia laitteita ja/tai tarvikkeita ja/tai varoja mahdollistaakseen näille tarvittavan lisähenkilökunnan kuten kyseisestä MMA:sta tai toisista MMA:ista tai AKT-valtioista olevien asiantuntijoiden työhön ottamisen. Yhteisö osallistuu ainoastaan ottamalla väliaikaisesti ja ainoastaan kyseisen toimien tarpeisiin rajoittuvilta osin vastatakseen täydentävistä keinoista ja täytäntöönpanokustannuksista. Hätäapua koskevat hankintasopimukset 7.9. Hätäapua koskevien hankintasopimusten täytäntöönpanomenettely on mukautettava tilanteen kiireellisyyteen. Tätä tarkoitusta varten toimeksiantaja voi antaa kaikkien hätäapua koskevien toimenpiteiden osalta yhteisymmärryksessä valtuutetun kanssa luvan: a) tehdä yhden tarjouksen hankintasopimuksia; b) panettaa hankintasopimuksia täytäntöön julkisina töinä; c) panettaa hankintasopimuksia täytäntöön erikoistuneiden laitosten välityksellä; d) komissiolle suoraan toteuttamiseen. Nopeutettu menettely 7.10. Hankkeiden ja ohjelmien nopean ja tehokkaan toteuttamisen varmistamiseksi on järjestettävä nopeutettu tarjouspyyntöjen esittämismenettely, ellei asianomainen MMA sitä kiellä tai komissio kyseiselle MMA:lle yhteisymmärryksen saavuttamiseksi jättämässään ehdotuksessa toisin esitä. Nopeutetussa tarjouspyyntöjen esittämismenettelyssä tarjousten tekemiselle asetetut määräajat ovat lyhyemmät ja niiden julkaiseminen on rajattu kyseiseen MMA:han ja sen naapureina oleviin MMA:hin tai AKT-valtioihin kyseisen MMA:n voimassa olevan lainsäädännön mukaisesti. Tätä nopeutettua menettelyä sovelletaan: a) rakennusurakoita koskeviin hankintasopimuksiin, joiden arvioidut kustannukset ovat alle viisi miljoonaa ecua; b) hätäapuun sen suuruudesta riippumatta. 7.11. Poikkeuksellisesti paikallinen hyväksyjä voi yhteisymmärryksessä valtuutetun kanssa hankkia tavaroita ja/tai palveluja rajattuun summaan asti kyseisestä MMA:sta tai sen naapureina olevista MMA:ista tai AKT-valtioista, joissa kyseisiä tavaroita tai palveluja on saatavilla. 7.12. Menettelyn nopeuttamiseksi MMA:t voivat pyytää komissiota neuvottelemaan, laatimaan ja tekemään palveluja koskevia hankintasopimuksia niiden nimissä suoraan tai sen toimivaltaisen toimielimen välityksellä. 8 artikla Kilpailun avaava tarjouspyyntö 8.1. Toimeksiantaja voi pitäessään sitä teknisistä, taiteellisista tai rahoituksellisista syistä suotavana esittää tarjouspyynnön tekniseen suunnittelukilpailuun osallistumisen mahdollistamiseksi. Tämä kilpailu tapahtuu ohjelman ja toimeksiantajan vahvistamien edellytysten perusteella. Lisäksi sovelletaan seuraavia määräyksiä: a) ohjelmassa voidaan määrätä palkkioiden myöntämisestä parhaiksi luokitelluille ehdotuksille. Nämä palkkiot on täsmennettävä ohjelmassa ja myönnettävä kyseisten ehdotusten tekijöille toimeksiantajan vahvistamassa järjestyksessä. Toimeksiantaja voi jättää palkkiot myöntämättä, jos ehdotuksia ei arvioida tyydyttäviksi; b) jollei tarjouspyynnössä toisin määrätä, jätettyjä ehdotuksia koskevat tekijänoikeudet kuuluvat kilpailijoille. Toimeksiantaja voi kuitenkin yhteisymmärryksessä kilpailijoiden kanssa käyttää ehdotuksia uuden kehittelyn tarpeisiin. 8.2. Toimeksiantaja voi esittää tarjouspyynnön hankkeen valmistumiseksi mahdollisesti tarvittavaa täydentävää tutkimusta, perehtymistä tai suunnittelutyötä koskevien tarjousten saamiseksi. 8.3. Jollei 8 artiklan 1 kohdan b alakohdasta ja 8 artiklan 2 kohdasta muuta johdu, toimeksiantaja voi esittää tarjouspyynnön kilpailijan hankkeen yksityiskohtaista kehittämistä koskevien tarjousten saamiseksi ja alustavien asiakirjojen valmistelemiseksi myöhemmin mahdollisesti tapahtuvaa tavaranhankintaa tai rakennusurakkaa koskevan tarjouspyynnön esittämistä varten. 8.4. Toimeksiantaja voi esittää tarjouspyyntöjä avaimet käteen -periaatteella toteutettavien hankkeiden suunnittelua ja rakentamista koskevien ehdotusten saamiseksi. Jätettävien tarjousten on oltava tyypiltään kiinteähintaisia. Ne on arvioitava niiden taiteellisen arvon, käytännöllisyyden, teknisen toteutuksen ja taloudellisuuden perusteella. Palkkioita ei myönnetä. 9 artikla Suosituimmuus 9.1. MMA:iden aineellisten ja inhimillisten voimavarojen hyödyntämiseksi parhaalla mahdollisella tavalla on toteutettava toimenpiteitä, jotka ovat omiaan edistämään kyseisten maiden ja alueiden luonnollisten henkilöiden ja oikeushenkilöiden mahdollisimman laajaa osallistumista EKR:n rahoittamia hankintoja koskevien sopimusten täytäntöönpanoon. Tätä tarkoitusta varten: a) MMA:iden tarjouksentekijät saavat, jos vähintään neljäsosa niiden osakepääomasta ja johtohenkilöstöstä on peräisin yhdestä tai useammasta MMA:sta, sellaisten rakennusurakoita koskevien sopimusten osalta, joiden arvo on alle viisi miljoonaa ecua, 10 prosentin hintaedun verrattaessa niiden tarjouksia taloudellisilta ja teknisiltä ominaisuuksiltaan vastaaviin tarjouksiin; b) MMA:iden tarjouksentekijät, joiden tarjouksessa vähintään 50 prosenttia sopimuksen arvosta on MMA:iden alkuperää olevaa tavaraa, saavat tavaranhankintoja koskevien sopimusten osalta niiden arvosta riippumatta 15 prosentin hintaedun verrattaessa niiden tarjouksia taloudellisilta ja teknisiltä ominaisuuksiltaan vastaaviin tarjouksiin; c) palveluhankintoja koskevien sopimusten osalta suosituimmuusasema on pätevyysvaatimukset huomioon ottaen annettava MMA:iden asiantuntijoille, toimielimille, konsulttitoimistoille ja konsultointiapua antaville yrityksille, kun vertailtavina olevat tarjoukset ovat taloudellisilta ja teknisiltä ominaisuuksiltaan vastaavia; d) alihankinta harkittaessa toimeksisaajan on annettava suosituimmuusasema MMA:iden luonnollisille henkilöille ja yhtiöille tai yrityksille, kun näillä on vastaavat edellytykset panna kyseinen hankintasopimus täytäntöön. 9.2. Edellä 9 artiklan 1 kohdassa mainittua kynnystä ja prosenttimääriä voidaan muuttaa kulloinkin sovellettavan yleissopimuksen perusteella. 10 artikla Hankintasopimustyypit 10.1. Hankintasopimukset voivat olla tyypiltään yhtä seuraavista: a) kiinteähintaisia, kun kiinteä kokonaishinta kattaa kaikki työsuoritukset, tavarat ja palvelut, joita hankintasopimus koskee; b) yksikköhinnoiteltuja, kun työsuoritukset, tavarat ja palvelut on eritelty yksityiskohtaisen arvion perusteella ja ehdotetut yksikköhinnat on ilmoitettu; c) kustannuksiltaan valvottuja, kun työsuoritusten, tavaroiden ja palvelujen hinta on vahvistettu tosiasiallisten kustannusten perusteella, joihin on lisätty yleiset kulut ja voitot; d) sekatyyppisiä, kun hinnat on vahvistettu vähintään kahta 10 artiklan 1 kohdassa kuvattua menetelmää käyttäen; e) väliaikaisesti hinnoiteltuja, kun hankintasopimukset 10 artiklan 2 kohdassa määrätyissä poikkeustapauksissa tehdään toimeksiantajaa ja tarjouksentekijää kuullen ja yhteisymmärryksessä näiden kanssa vahvistamatta hintoja ennakolta ja kun ne maksetaan sovitulla tavalla. 10.2. Väliaikaisesti hinnoiteltuja hankintasopimuksia voidaan tehdä ainoastaan: a) jos hankintasopimus on luonteeltaan monialainen tai edellyttää uuden tekniikan käyttöä siten, että siihen liittyy merkittäviä teknisiä riskejä, jotka pakottavat aloittamaan sopimuksen täytäntöönpanon ennen kuin kaikki toteutuksen edellytykset on voitu määrittää; b) poikkeuksellisten ja ennalta arvaamattomien olosuhteiden vallitessa, esimerkiksi kun hankintasopimus on luonteeltaan kiireellinen tai kun täytäntöönpanomenetelmiä ja keinoja on vaikeata määrittää. 10.3. Väliaikaisesti hinnoiteltuja hankintasopimuksia lukuunottamatta hankintasopimukset on tehtävä ennakolta vahvistetuin hinnoin. Kyseiset hinnat voivat olla kiinteitä tai yksikköhintoja. 10.4. Tarjouksentekijöille annettavissa ohjeissa on ilmoitettava: a) hankintasopimuksen tyyppi; b) kustannuksiltaan valvottujen hankintasopimusten osalta kustannusten, yleisten kulujen ja voiton laskennassa sovellettavat säännöt; c) sekatyyppisten hankintasopimusten osalta hankintasopimuksen perusteella maksettavien summien laskennassa käytettävät menetelmät. 11 artikla Tekniset eritelmät ja standardit 11.1. Kutakin hankintasopimusta koskevat tekniset eritelmät ja käyttöönottotarkastusta, valvontaa, vastaanottoa ja laskentaa koskevat menetelmät voidaan määritellä niiden ensisijaisuuden mukaan, ETY:n ja kyseisen MMA:n hyväksymien yhteisten standardien perusteella tai kyseisen MMA:n tai jäsenvaltion kansallisten standardien perusteella tai minkä tahansa muiden, erityisesti kansainvälisten standardien perusteella. 11.2. Sellaiset tekniset eritelmät, joissa mainitaan tietyn maan valmistetta olevia tai tietystä maasta tulevia tuotteita tai erityisiä menetelmiä ja jotka sen vuoksi ovat omiaan suosimaan tai syrjimään tiettyjä tuotteita, ovat kiellettyjä, elleivät ne ole hankintasopimuksen kohteen vuoksi perusteltuja. Tämä kielto koskee myös tavaramerkkejä, patentteja tai tyyppejä koskevia mainintoja ja tietyn alkuperän tai tuottajan ilmoittamista. Jos tuotteita tai menetelmiä ei ole mahdollista kuvata riittävän täsmällisesti ja ymmärrettävästi, ne voidaan kuitenkin nimetä niiden tunnistamiseksi, jos nimen jälkeen lisätään sanat "tai vastaava". 12 artikla Ilmoitukset ja kirjalliset tiedonannot 12.1. Jollei erityisohjeissa toisin määrätä, kaikki toisaalta toimeksiantajan ja/tai hankinnan valvojan ja toisaalta tarjouksentekijöiden tai toimeksisaajan väliset tiedonannot on toimitettava postitse, sähkeitse, teleksillä tai telekopiona tai jätettävä henkilökohtaisesti sopimuspuolten tätä varten ilmoittamiin asianmukaisiin osoitteisiin. 12.2. Jos tiedonannon toimittaja vaatii saantitodistusta, tämän on ilmoitettava siitä tiedonannossaan. Toimittajan on vaadittava saantitodistusta aina kun vastaanottopäivään liittyy määräaika. Kaikissa tapauksissa toimittajan on toteutettava kaikki tarvittavat toimenpiteet tiedonantonsa vastaanoton varmistamiseksi. TARJOUSPYYNTÖ 13 artikla Tarjouspyyntöilmoitus 13.1. Halutessaan tehdä hankintasopimuksen avointa tarjouspyyntömenettelyä tai rajoitettua tarjouspyyntö- ja esivalintamenettelyä noudattaen toimeksiantajan on tehtävä tarkoituksensa tiettäväksi ilmoituksella, jonka komissio julkaisee Euroopan yhteisöjen virallisessa lehdessä ja joka julkaistaan kyseisen MMA:n virallisessa lehdessä, sekä kaikkia muita asianmukaisia tiedonvälityksen keinoja käyttäen erityisesti alueen MMA:issa ja AKT-valtioissa. 13.2. Ennen tarjouspyynnön esittämistä toimeksiantajan on jätettävä tarjouspyyntöasiakirjat valtuutetulle. 13.3. Valtuutetun on: a) nopeutettuja menettelyjä noudatettaessa sekä yhden tarjouksen hankintasopimusten ja hätäapua koskevien hankintasopimusten osalta ennen kuin toimeksiantaja käynnistää kyseiset menettelyt hyväksyttävä tarjouspyyntöasiakirjat 30 päivän määräajassa siitä päivästä lukien, jona toimeksiantaja ne hänelle esittää; b) kaikissa muissa kuin edellä 13 artiklan 3 kohdan a alakohdassa mainituissa tapauksissa toimitettava tarjouspyyntöasiakirja komission hyväksyttäväksi 30 päivän määräajassa siitä päivästä lukien, jona toimeksiantaja ne hänelle esittää. 13.4. Avointa tarjouspyyntömenettelyä noudatettaessa tarjouspyyntöilmoituksessa on mainittava: a) hankintasopimuksen kohde, tarkoitus ja tärkeys; jos hankintasopimus on jaettu eriin, erät suuruusjärjestyksessä, sekä mahdollisuus tarjouksen tekemiseen yhdeltä tai useammalta erältä tai kaikilta eriltä; mahdollisuus vaihtoehtoisten tarjousten tekemiseen silloin, kun siihen on lupa; jos kyse on hankkeen suunnittelua ja rakentamista koskevan kilpailun avaavasta tarjouspyynnöstä, suunnittelun perusteet ja muut asetetut edellytykset, jotka tarjouksentekijän on tunnettava voidakseen arvioida sopimuksen laajuuden ja tehdä asianmukaisen tarjouksen; b) sopimuskelpoisuusperusteet ja kaikki tärkeät tai poikkeukselliset arviointiperusteet (esimerkiksi suosituimmuusetujen kattavuus) c) hankkeen sijainti, rahoituslähde, täytäntöönpanolle asetettu määräaika ja tavaranhankintoja koskevien sopimusten osalta toimitusten määräpaikka ja/tai kokoamispaikka; d) toimeksiantaja ja hankintasopimuksen välittävän toimielimen nimi ja osoite; e) tarjouspyynnön tyyppi, paikka, jossa tarjouspyyntöasiakirjoihin voi tutustua, sekä sen käyttöön saamisen edellytykset; f) tarjousten vastaanotolle asetetusta viimeisestä määräpäivästä lukien laskettava määräaika, jonka kuluessa tarjouksentekijöiden tekemät tarjoukset sitovat näitä; g) tarjousten vastaanotolle vahvistettu määräpäivä ja kellonaika, osoite, johon tarjoukset on lähetettävä, vaadittujen kappaleiden lukumäärä ja kieli, jolla ne on laadittava; h) tarvittaessa tarjousten avaamispaikka ja -päivä sekä kellonaika; i) toimeksiantajan vaatimat erilaiset takuut, kunkin määrä tarvittaessa ilmaistuna prosentteina tarjoussummasta, sekä aika, jolloin ne on talletettava; j) sen toimielimen osoite, jolta tarjouksentekijät voivat saada lisätietoja. 13.5. Rajoitettua tarjouspyyntö- ja esivalintamenettelyä noudatettaessa ilmoituksessa on erityisesti mainittava: a) tarjouspyynnön tyyppi sekä 13 artiklan 4 kohdan a, b, c, d ja g alakohdassa tarkoitetut tiedot; b) tarjouspyyntöasiakirjan käyttöön saamisen edellytykset; c) tarvittaessa määräpäivä, jona toimeksiantaja esittää tarjouspyynnöt; d) osallistumispyyntöön ilmoitusten ja asiakirjojen muodossa sisällytettävät ehdokkaan kunniallisuutta ja maksukykyä koskevat tiedot, jotka toimeksiantaja tältä 4 artiklan mukaisesti vaatii, sekä taloudelliset ja tekniset edellytykset, jotka jokaisen ehdokkaan on täytettävä tullakseen valinnassa huomioon otetuksi. 14 artikla Tarjouksentekijöiden esivalinta 14.1. Kun on kyse rajoitetusta tarjouspyynnöstä ja esivalinnasta, on mahdollisista tarjouksentekijöistä laadittava luettelo 14 artiklan 2 kohdan mukaisesti, tarvittaessa esittämällä sitä ennen, mutta 13 artiklan 1 kohdassa tarkoitetun ilmoituksen julkaisemisen jälkeen, esivalintaan tähtäävä kutsu. 14.2. Suppea luettelo on laadittava erityisesti 7 artiklan 5 kohdan määräykset ja hankkeen toteuttamiseksi vaadittava ammatillinen pätevyys sekä erityisesti 4 artiklan määräykset huomioon ottaen. 14.3. Toimeksiantajan on valittava mahdolliset tarjouksentekijät näiden 13 artiklan 5 kohdan d alakohdan mukaisesti jättämässä hakemuksessa antamien tietojen perusteella. Valituille mahdollisille tarjouksentekijöille on lähetettävä tarjouskutsu, jossa on ilmoitettava erityisesti: a) edellä 13 artiklan 4 kohdan e, f, g, h, i ja j alakohdassa tarkoitetut tiedot; b) edellä 13 artiklan 5 kohdassa mainittua ilmoitusta koskeva viite; c) mahdolliset muutokset, kuten 18 artiklassa tarkoitetut muutokset. 15 artikla Yhden tarjouksen hankintasopimukset 15.1. Yhden tarjouksen hankintasopimuksissa tarkoitetut rakennusurakat, tavaranhankinnat ja palvelut on määriteltävä toimeksiantajan ja tarjouksentekijän käymien neuvottelujen perusteella. 15.2. Yhden tarjouksen menettelyä sovellettaessa ehdokkaan valitsee MMA 4 ja 7.5 artiklan mukaisesti laaditun suppean luettelon perusteella. 15.3. Neuvottelujen tuloksena toimeksiantaja vahvistaa sopimustekstin ja antaa sen tiedoksi 38 artiklan mukaisesti. 15.4. Toimeksiantaja ja tarjouksentekijä sopivat päivästä, jota on pidettävä hankintasopimuksen tekopäivänä. Kyseisen päivämäärän on esiinnyttävä sopimustekstissä. TARJOUSPYYNTÖASIAKIRJAT 16 artikla Tarjouspyyntöasiakirjojen sisältö 16.1. Tarjouspyyntöasiakirjassa täsmennetään tarjousten jättämismenettely ja toimeksisaajan valinnassa sovellettavat perusteet. Varsinaisen tarjouspyynnön lisäksi se voi sisältää kokonaan tai osittain seuraavat ainekset: a) ohjeet tarjouksentekijöille; b) hankintasopimuksen luokkaan sovellettavat yleiset sopimusehdot; c) kyseistä hankintasopimusta koskevat erityisohjeet; d) tekniset eritelmät ja/tai tehtävänkuvaus; e) malli kiinteän kokonaishinnan yksityiskohtaiseksi erittelemiseksi kiinteähintaisten hankintasopimusten osalta tai malli hintaluettelon ja/tai yksityiskohtaisen arvion laatimiseksi yksikköhinnoiteltujen hankintasopimusten osalta; f) luettelo asetetuista edellytyksistä tai vaadituista lisätiedoista; g) suunnitelmat; h) tarjouslomake; i) tarjoustakuulomake; j) hankintasopimuslomake; k) asianmukaista täytäntöönpanoa koskevan takuun lomake; ja l) kuvaus tarjousten arviointimenettelystä ilmoittaen arviointiperusteet sekä perusteiden keskinäisen tärkeysjärjestyksen. 16.2. Hankintasopimuksen luonteen mukaan tarjouspyyntöasiakirjoihin on lisäksi liitettävä tiedonanto "Yleisesti huomioitavaa". Kyseisen tiedonannon valmistelee valtuutettu MMA:n kanssa neuvotellen ja antaen sen viimeksi mainitun hyväksyttäväksi. Kyseinen tiedonanto on tarkoitettu ainoastaan tiedoksi eikä se ole osa sopimusasiakirjoja. Se sisältää kokonaan tai osittain seuraavat ainekset: a) huomioita sen alueen maantieteellisestä sijainnista, jolla hankintasopimuksen täytäntöönpanopaikka sijaitsee, mukaan lukien ilmastolliset tiedot; b) hankintasopimuksen täytäntöönpanopaikan tarkka sijainti, kulkuyhteydet ja muut infrastruktuuriin liittyvät ainekset, joita voitaisiin hyödyntää sopimuksen täytäntöönpanossa; c) tietoja tulleja, veroja ja hintoja koskevista laeista ja asetuksista; d) palkka-asteikko, samoin kuin työnantajien maksettavaksi määrätyt lakimääräiset tai sopimusperusteiset maksut ja erityisesti toimeksiantajavaltion lainsäädännössä vahvistettu tai hankintasopimuksen täytäntöönpanopaikassa käytössä oleva vähimmäispalkkataso tai tavanomainen palkkataso hankintasopimuksen täytäntöönpanossa tarvittavien tärkeimpien paikallisen työvoiman luokkien osalta; e) tietoja valuutanvaihdon valvontaa koskevista laeista ja asetuksista sekä toimeksiantajavaltion valuutta- ja pankkijärjestelmästä; f) mitä tahansa muita tietoja toimeksiantajavaltion hankintasopimusten täytäntöönpanoa koskevista laeista ja asetuksista, mukaan lukien yksityiskohtaiset selvitykset viranomaisista, joiden puoleen on suotavaa kääntyä jäljennösten saamiseksi kyseisistä laeista ja asetuksista. 16.3. Palveluhankintoja koskevien sopimusten osalta tehtävänkuvaukseen on sisällytettävä erityisesti: a) mahdollisimman yksityiskohtainen kuvaus hankintasopimuksen kohteesta; b) käytäntöön liittyviä yksityiskohtia, kuten tiedot, jotka toimeksiantajalla on käytössään, toimeksiantajaa tiettyjen teknisten tai muun luonteisten sääntöjen osalta koskevat rajoitukset ja tämän asettamat velvoitteet; c) hankintasopimuksen luonteen mukaan hanketta tai toteuttamissuunnitelmia koskevat esikartoitukset sekä hankintasopimussuunnitelma, jos se on käytettävissä; d) yleiset asiakirjat, joihin sisältyvät erityisesti hankintasopimuksen tarkoittamaa teknistä alaa koskevat lait ja asetukset tai mitkä tahansa muut viitteet tiedonsaannin mahdollistamiseksi kyseisistä laeista ja asetuksista. 16.4. Tarjouksentekijän on huolellisesti perehdyttävä kaikkiin tarjouspyyntöasiakirjoihin sisältyviin ohjeisiin, ehtoihin, lomakkeisiin, yksityiskohtaisiin sääntöihin, eritelmiin ja suunnitelmiin. Tarjouksentekijä on yksin vastuussa tarjouspyyntöasiakirjojen kysymyksiin antamistaan vastauksista ja siitä, jos ne ovat luonteeltaan epätäydellisiä tai virheellisiä. Jos tarjouksentekijä ei anna kaikkia tarjouspyyntöasiakirjoissa vaadittuja tietoja tai jättää tarjouksen, joka ei ole kaikilta osiltaan tarjouspyyntöasiakirjoja vastaava, hän tekee sen omalla vastuullaan ja hänen tarjouksensa saatetaan tämän vuoksi hylätä. 17 artikla Tarjouksia koskevien selvitysten antaminen Kun tarjouksentekijän pyynnöstä tai millä tahansa muulla tavalla täytäntöönpantavaa hankintasopimusta koskevia tietoja tai mitä tahansa muita tietoja, jotka saattavat vaikuttaa tarjoussumman vahvistamiseen, annetaan tarjouksentekijälle, toimeksiantajan on toimitettava kyseiset tiedot kirjallisina myös muille tarjouksentekijöille siltä osin kuin nämä tunnetaan, jos kaupallisluonteisia eri vaihtoehtojen hyväksyttävyyttä koskevia tietoja ei ole toimitettu muille tarjouksentekijöille. Toimeksiantajan on vastattava ainoastaan sellaisiin kysymyksiin tai selvityspyyntöihin, jotka hän on vastaanottanut vähintään 30 päivää ennen tarjousten jättämiselle asetetun määräajan päättymistä. 18 artikla Tarjouspyyntöasiakirjoihin tehtävät muutokset Kaikista toimeksiantajan tarjouspyyntöasiakirjoihin tarjouspyynnön voimassaoloaikana tekemistä muutoksista on välittömästi toimitettava tiedot kirjallisina kaikille mahdollisille tarjouksentekijöille, jotka ovat hankkineet tarjouspyyntöasiakirjat itselleen, samalla kun näille on ilmoitettava tarjouspyynnön voimassaoloajan pidentämisestä niin pitkäksi aikaa kuin toimeksiantaja pitää tarpeellisena, jotta tarjouksentekijöiden on mahdollista ottaa kyseinen muutos huomioon. OHJEET TARJOUKSENTEKIJÖILLE 19 artikla Kieli Tarjous, sopimusasiakirjat ja kaikki sopimukseen liittyvä kirjeenvaihto ja kaikki asiakirjat on laadittava tarjouksentekijöille annetuissa ohjeissa ilmoitetulla kielellä. 20 artikla Tarjouksen sisältö 20.1. Tarjouksentekijän laatimaan ja esittämään tarjoukseen on tarjouspyyntöasiakirjojen määräysten mukaisesti sisällytettävä: a) täydellinen tarjous liitteineen; b) tarjoustakuu; c) kiinteän kokonaishinnan erittely kiinteähintaisten hankintasopimusten osalta tai yksikköhintojen luettelo ja/tai yksityiskohtainen arvio yksikköhinnoiteltujen hankintasopimusten osalta; d) lisätietoja sisältävät asiakirjat; e) edellä 4 artiklassa tarkoitetut tarjouksentekijän kunniallisuuden ja maksukyvyn osoittavat asiakirjat, jollei kyse ole rajoitetusta tarjouspyynnöstä ja esivalinnasta; f) tieto luvallisista vaihtoehtoisista ratkaisuista ja kaikki muut tarjouspyyntöasiakirjoissa esitettyjen tarjouksentekijöille suunnattujen ohjeiden mukaisesti annettavat tiedot; g) kaikki tarjousten arvioimiseksi tarvittavat tiedot; h) jos tarjouksentekijöille annetuissa ohjeissa määrätään huoltopalveluista, ilmoitus keinoista, joita tarjouksentekijä aikoo käyttää täyttääkseen kyseisten palvelujen tarjoamista koskevan velvoitteensa; i) tarjouksentekijän mahdollisesti ehdottamat lisätakuut muun muassa töiden suorittamisen ja niiden laajuuden osalta; j) kaikki tiedot suunnitelluista alihankintasopimuksista ja k) tarjoussumma sekä sen maksutapa ja maksussa käytettävä valuutta; 20.2. Huoltopalvelut vaaditaan tavaranhankintoja koskevien sopimusten osalta lukuun ottamatta tapauksia, joissa se ei ole tavaroiden luonteen vuoksi perusteltua. Kun toimeksiantaja vaatii kyseistä palvelua: a) sitä koskevat edellytykset ja yksityiskohtaiset säännöt sekä palvelun kesto on täsmennettävä erityisohjeissa; b) lukuun ottamatta tapauksia, joissa huoltopalvelu ei ole tavaroiden luonteen tai voimassa olevien edellytysten vuoksi perusteltua, toimeksisaajan on luotava vaadittu palvelu toimeksiantajavaltiossa. 21 artikla Erät 21.1. Tarkasteltaessa tapaa, jolla hanke on mahdollista panna täytäntöön, on otettava huomioon hankintasopimuksen mahdollisimman suuriin, tasalaatuisiin eriin jakamisesta taloudellisesti ja teknisesti saatava etu. 21.2. Kun tarjouspyyntö on jaettu eriin, tarjouksentekijöille annettavissa ohjeissa on ilmoitettava: a) erien lukumäärä; b) kunkin erän luonne, täytäntöönpanopaikka ja laajuus ja c) tarvittaessa niiden erien enimmäis- ja vähimmäismäärä, joiden osalta tarjouksentekijä voi tehdä tarjouksen. 21.3. Tarjousmenettely on seuraava: a) tarjouksentekijä voi tehdä tarjouksen eräkohtaisesti; b) jollei tarjouksentekijöille annetuissa ohjeissa toisin määrätä, tarjouksentekijä voi merkitä tarjoukseensa kokonaisalennuksen, jonka hän myöntää, jos hän saa toimeksi tietyt erät tai kaikki ne erät, joista hän on tehnyt erillisen tarjouksen; c) jollei tarjouksentekijöille annetuissa ohjeissa määrätä, että samalle tarjouksentekijälle toimeksi annetuista eristä on tehtävä yksi yhtenäinen hankintasopimus, kustakin erästä tehdään erillinen hankintasopimus; d) kun erät uskotaan eri tarjouksentekijöiden toimeksiannoiksi, tarjouspyyntöasiakirjassa tai tarjouksentekijöille annettavissa ohjeissa voidaan määrätä, että tietystä erästä tarjouksen tekevän tarjouksentekijän on huolehdittava kaikkien erien täytäntöönpanon yhteensovittamisesta. 22 artikla Yhteistyö kolmansien osapuolten kanssa 22.1. Tarkoituksena edistää MMA:iden kykyä lisätä teknistä tietämystään ja parantaa konsulttiensa osaamista on ETY:n ja MMA:iden konsulttitoimistojen, konsultoivien insinöörien, asiantuntijoiden ja laitosten välisiä yhteistyösopimuksia kannustettava. Tätä tarkoitusta varten komissio ja MMA:t toteuttavat kaikki tarvittavat toimenpiteet: a) edistääkseen yhteisyritysten avulla MMA:iden alihankkijoiden kanssa tehtäviä sopimuksia tai näiden asiantuntijoiden hyödyntämistä ETY:n konsulttitoimistojen, konsultoivien insinöörien ja laitosten työryhmissä; b) antaakseen tarjouksentekijöille tarjouspyyntöasiakirjoissa tietoa valintaperusteista ja näissä yleisissä sopimusehdoissa määrätyistä erityisesti MMA:iden inhimillisten voimavarojen hyödyntämisen edistämiseen liittyvistä suosituimmuuksista. 22.2. Toimeksiantaja voi tarjouspyynnössä tai hankintasopimusta koskevissa neuvotteluissa ehdottaa mahdollisille tarjouksentekijöille, että nämä käyttäisivät apunaan toisia yhteisestä sopimuksesta valittavia MMA:iden tai AKT-valtioiden yrityksiä, kansallisia asiantuntijoita tai konsultteja. Tämä yhteistyö on mahdollista toteuttaa yhteisyrityksen, alihankintasopimuksen tai henkilökunnalle työn ohessa annettavan koulutuksen muodossa. 22.3. Kun yhteistoiminta toteutetaan: a) yhteisyrityksenä, sovelletaan 4 artiklan 3 kohdan b alakohtaa; b) alihankintasopimuksena, sovelletaan 4 artiklan 3 kohdan f alakohtaa; c) harjoittelijoiden työpaikalla tapahtuvana koulutuksena, toimeksiantajan ehdottamilla harjoittelijoilla on oltava vaaditut perustiedot voidakseen tehokkaalla tavalla osallistua hankintasopimuksen täytäntöönpanoon liittyviin koulutustehtäviin. Harjoittelijoiden enimmäismäärästä määrätään erityisohjeissa. Palkkaa tai tarjoussummaa laskettaessa on otettava huomioon kaikki harjoittelijoiden työpaikalla kouluttamisesta tarjouksentekijälle aiheutuvat kustannukset. Kyseinen koulutus ei missään tapauksessa saa rajoittaa hankintasopimuksen tehneen toimeksisaajan velvoitteita eikä millään tavalla lisätä toimeksiantajan tai hankinnan valvojan vastuuta. 22.4. Asianomaisten osapuolten on sitouduttava tekemään keskinäistä yhteistyötä ja sovittava yhteistyötään koskevista yksityiskohtaisista säännöistä sekä erityisesti sen vastuualueista. 23 artikla Tarjouksentekijöiden riippumattomuus 23.1. Jos tarjouksentekijä palveluhankintoja koskevien sopimusten osalta luo laillisen suhteen palveluilla määritellyn tai valmistellun rakennusurakan suorittamiseen tai tavaroiden toimittamiseen mahdollisesti osallistuvan luonnollisen henkilön tai oikeushenkilön kanssa tai jos hänellä on tällaisen henkilön kanssa suhteita, jotka ovat omiaan kyseenalaistamaan hänen riippumattomuutensa, hänen on ilmoitettava siitä toimeksiantajalle tarjouksessaan tai hankintasopimuksesta neuvoteltaessa tai aina kun kaikki edellytykset kyseisen suhteen syntymiselle ovat olemassa ennen hankintasopimuksen allekirjoittamista. 23.2. Jos kyseisen tiedon antamisesta huolimatta hankintasopimus tehdään mainitun tarjouksentekijän kanssa, toimeksiantaja pidättää itsellään oikeuden kieltää kyseisiä luonnollisia henkilöitä tai oikeushenkilöitä millään tavoin osallistumasta kyseisen rakennusurakan suorittamiseen tai kyseisten tavaroiden toimittamiseen. 24 artikla Tarjoussumman ilmoittaminen 24.1. Tarjouksentekijän on annettava tarjouspyyntöasiakirjoissa vaaditut tiedot hinnoista, toteutettava tarvittavat laskentatoimenpiteet, allekirjoitettava tarjouslomake ja liitettävä se tarjoukseensa. 24.2. Tarjouksen kokonaissumma on kirjoitettava numeroin ja kirjaimin. Aina kun numeroin kirjoitetun ja kirjaimin kirjoitetun summan välillä on poikkeavuutta, kirjaimin kirjoitettua on pidettävä sitovana. Tarjouksentekijöille annettujen ohjeiden niin vaatiessa on myös seuraavat maininnat merkittävä sekä numeroin että kirjaimin: a) kiinteän kokonaishinnan erittely kiinteähintaisten hankintasopimusten osalta; b) yksikköhinnat yksityiskohtaisen arvion ja/tai yksikköhintojen luettelon jokaisen osan osalta, kun on kyse yksikköhinnoitelluista hankintasopimuksista; c) sekatyyppisten hankintasopimusten osalta sen kiinteähintaisen osan yksityiskohtainen erittely sekä sen yksikköhinnoiteltua osaa koskeva yksityiskohtainen arvio ja/tai hintaluettelo. 24.3. Hintojen on vastattava kunkin osan suhteellista arvoa tarjouksen kokonaissummaan verrattuna. Ne eivät saa olla luonteeltaan sellaisia, että ne vääristäisivät tarjousten vertailua tai antaisivat aiheen työsuoritusten arvoon verrattuna suhteettomien ennakkomaksujen suorittamiseen. 24.4. Tarjoukset on laadittava toimeksiantajavaltion kansallisessa valuutassa. 24.5. Tarjouksentekijä voi tarjouksessaan vaatia, että perustellun suuruinen prosenttiosuus tarjoussummasta maksetaan hänelle suoraan ulkomaan valuutassa. Vaaditut perustelut on arvioitava ennakoitavien työsuoritusten, tavaranhankintojen tai palvelujen tosiasiallista alkuperää ja niiden aiheuttamia kustannuksia koskevien todennettavien tosiseikkojen perusteella. Kansalliseksi valuutaksi muuntamiseen käytettävä vaihtokurssi on se kurssi, joka on voimassa 30 päivää ennen tarjousten jättämiselle asetettua viimeistä määräpäivää. 24.6. Tarjouksentekijän on tarjoussummaa ehdottaessaan otettava huomioon sovellettavat veroja koskevat määräykset, sellaisina kuin niistä määrätään yleissopimuksessa. 25 artikla Voimassaoloaika 25.1. Tarjouksentekijöiden tekemät tarjoukset sitovat näitä toimeksiantajan 13 artiklan mukaisesti määräämän ajan. Toimeksiantajalla on mahdollisuus hylätä kaikki lyhyemmäksi ajaksi tehdyt tarjoukset. Toimeksiantajan asettaman määräajan on oltava riittävä mahdollistaakseen tarjousten arvioinnin ja vertailun, kaikkien tarvittavien suostumusten ja hyväksyntöjen saamisen sekä hankintasopimuksen teosta ilmoittamisen. Voimassaoloaika ei tavanomaisesti saa olla yli 120 päivää tarjousten jättämiselle asetetusta viimeisestä määräpäivästä lukien, mutta se voi vaihdella hankintasopimuksen luonteen ja monialaisuuden mukaan. 25.2. Poikkeustapauksissa toimeksiantaja voi ennen tarjouksen alkuperäisen voimassaoloajan päättymistä pyytää tarjouksentekijää pidentämään kyseistä määräaikaa tietyn ajanjakson verran. Tarjouksentekijöillä, jotka suostuvat kyseiseen pyyntöön, ei ole velvoitetta eikä lupaa muuttaa tarjoustaan, mutta näiden on pidennettävä tarjoustakuunsa voimassaoloaikaa vastaavasti. Jäljempänä 26 artiklassa annettuja tarjoustakuun vapauttamista tai menettämistä koskevia määräyksiä sovelletaan edelleen myös tarjouksen voimassaoloajan pidennyksen aikana. 25.3. Toimeksisaajan tekemä tarjous sitoo tätä uuden 60 päivän pituisen ajanjakson ajan siitä päivästä lukien, jona tämä vastaanottaa ilmoituksen tarjouksensa hyväksymisestä. 26 artikla Tarjoustakuu 26.1. Jollei tarjouksentekijöille annetuissa ohjeissa toisin määrätä, jokaisen tarjouksentekijän on rakennusurakoita ja tavaranhankintoja koskevien sopimusten osalta annettava takuu tarjouksensa tarkoittaman sitoumuksen osalta. Tarjouspyyntöasiakirjoissa ilmoitetaan kyseisen takuun määrä, joka ei saa missään tapauksessa olla yli kahta prosenttia tarjoussummasta. 26.2. Tarjoustakuu on annettava pankkitakuuna, pankkivekselinä, varmennettuna sekkinä, vakuutus- tai takausyhtiön kirjoittamana velkakirjana, peruuttamattomana maksusitoumuksena tai toimeksiantajalle luovutettuna käteistalletuksena. Jos se on annettava pankkitakuuna, pankkivekselinä, varmennettuna sekkinä tai velkakirjana, sen on oltava toimeksiantajan hyväksymän ja MMA:han, AKT-valtioon tai jäsenvaltioon sijoittautuneen pankin tai vakuutus- tai takausyhtiön antama. Pankkitakuun tai velkakirjan on oltava tarkalleen tarjouspyyntöasiakirjassa tai yhden tarjouksen hankintasopimusten osalta erityisohjeissa esitetyn tarjoustakuumallin mukainen. Minkä tahansa muotoinen takuu onkaan, sen on oltava riippumaton, maksettavissa heti vaadittaessa ja voimassa vähintään 60 päivää tarjouksen voimassaoloajan päättymisen jälkeen. 26.3. Toimeksiantajalla on mahdollisuus hylätä kaikki tarjoukset, joiden mukana ei ole hyväksyttävää tarjoustakuuta. 26.4. Tarjouksentekijöiden, joiden tarjouksia ei ole hyväksytty, antamat takuut on vapautettava viimeistään joko 60 päivän kuluessa tarjousten voimassaoloajan päättymisestä, sellaisena kuin se on mahdollisesti 25 artiklan 2 kohdan mukaisesti pidennettynä, tai hankintasopimuksen tekohetkellä sen mukaan, kumpi näistä ajankohdista on aikaisempi. 26.5. Toimeksisaajan antama tarjoustakuu on vapautettava, kun tämä allekirjoittaa hankintasopimuksen ja on antanut vaaditun, toimeksiantajaa tyydyttävän takuun asianmukaisesta täytäntöönpanosta. 26.6. Tarjoustakuu voidaan irtisanoa ilman muita muodollisuuksia: a) jos tarjouksentekijä peruuttaa tarjouksensa sen voimassaoloaikana; b) jos toimeksisaaja ei allekirjoita hankintasopimusta tai ei anna takuuta asianmukaisesta täytäntöönpanosta määräajassa. 27 artikla Vaihtoehtoiset ratkaisut 27.1. Jollei tarjouksentekijöille annetuissa ohjeissa toisin määrätä, tarjouksentekijät voivat tehdä vaihtoehtoista ratkaisua koskevan tarjouksen. Tarjouksentekijöille annetuissa ohjeissa on täsmennettävä vaihtoehtoisia ratkaisuja koskevat rajoitukset, toteuttamisperusteet ja muut vaatimukset. Jollei kyseisissä ohjeissa toisin määrätä, vaihtoehtoista ratkaisua koskevan tarjouksen tekemisen edellytyksenä on yhdenmukaiseen ratkaisuun perustuvan tarjouksen tekeminen. 27.2. Vaihtoehtoiset ratkaisut eivät saa poiketa näissä yleisissä määräyksissä esitetyistä edellytyksistä. Tarjouspyyntöasiakirjojen perusteella laaditut tarjoukset ja vaihtoehtoisia ratkaisuja koskevat tarjoukset on arvioitava samanaikaisesti. 27.3. Tarjouksentekijöille annettavissa ohjeissa on ilmoitettava, onko vaihtoehtoista ratkaisua koskevan tarjouksen tekijän otettava vastatakseen myös sen toteuttamisesta ja jos näin on, niissä on täsmennettävä erityisesti todentamista, tarkastusta ja hyväksymistä koskevat menettelyt. 27.4. Kaikkiin vaihtoehtoista ratkaisua koskeviin tarjouksiin on sisällytettävä: a) erityinen tarjous vaihtoehtoiseksi ratkaisuksi; b) osoitus vaihtoehtoisen ratkaisun eduista yhdenmukaiseen ratkaisuun verrattuna mukaan lukien erityisesti sen taloudellisten etujen numerolliset perustelut; c) suunnitelma vaihtoehtoisen ratkaisun edellyttämistä erityisohjeisiin sisältyvien teknisten määräyksien muutoksista; d) yhdenmukaista ratkaisua koskevat suunnitelmat ja eritelmät, joihin vaihtoehtoinen ratkaisu ei vaikuta; e) suunnitelmat ja eritelmät, joihin vaihtoehtoinen ratkaisu vaikuttaa; f) tekninen selonteko vaihtoehtoisen ratkaisun toteuttamisesta ja mahdollisesti vastaavat suunnitelmat ja laskelmat; g) kun on kyse kiinteähintaisista hankintasopimuksista, kiinteän kokonaishinnan yksityiskohtainen erittely sellaisena, jollaiseksi vaihtoehtoinen ratkaisu sen muuttaisi; h) kun on kyse yksikköhinnoitelluista hankintasopimuksista, yksityiskohtainen arvio ja/tai hintaluettelo sellaisina, jollaisiksi vaihtoehtoinen ratkaisu ne muuttaisi. 28 artikla Tarjouksia edeltävä vierailu 28.1. Tarjouksentekijän on suositeltavaa käydä tarkastamassa paikka, jossa hankintasopimus on tarkoitus panna täytäntöön, sekä sen ympäristö ja hankkia omatoimisesti ja omalla vastuullaan kaikki tarjouksensa laatimiseen ja hankintasopimuksen allekirjoittamiseen tarvitsemansa tiedot. Kyseisen vierailun kustannukset ovat tarjouksentekijän vastuulla. 28.2. Sikäli kuin mahdollista, tarjouksentekijällä, tämän henkilöstöllä ja valtuuttamilla henkilöillä on toimeksiantajan lupa päästä hankintasopimuksen täytäntöönpanopaikalle kyseisen vierailun toteuttamiseksi, jos tarjouksentekijä, tämän henkilöstö tai valtuuttamat henkilöt pysyvästi vapauttavat toimeksiantajan, tämän henkilöstön ja valtuuttamat henkilöt kaikesta siihen liittyvästä vastuusta. Tarjouksentekijä on näin ollen vastuussa kaikista kuolemaan johtavista tai muista henkilövahingoista ja kaikista taloudellisista tai aineellisista vahingoista, jotka olisivat jääneet sattumatta, jollei kyseistä lupaa olisi myönnetty. 28.3. Kyseisen MMA:n on myönnettävä maahantulolupa kaikille henkilöille, jotka kykenevät 4 artiklan mukaisesti osoittamaan omaavansa perusteet osallistua tarjouspyyntöön tai kaikille kyseisen henkilön valtuuttamille henkilöille tarjouksen valmisteluun tarkoitettujen vierailujen toteuttamiseksi, sanotun kuitenkaan rajoittamatta toimeksiantajavaltion maahanmuuttoa koskevien lakien ja asetusten soveltamista. Kyseisen maahantuloluvan voimassaolo lakkaa seuraavana päivänä sen jälkeen, kun kyseisen tarjouksen voimassaoloaika on päättynyt. 29 artikla Tarjousten allekirjoittaminen 29.1. Tarjouksentekijän tai tämän valtuuttaman henkilön on allekirjoitettava tarjous tarjouksentekijöille annetuissa ohjeissa olevien määräysten mukaisesti. Tarjouksesta on laadittava yksi ainoa alkuperäiskappale, johon merkitään maininta "alkuperäiskappale". Tarjouksentekijöille annettavissa ohjeissa on ilmoitettava, montako jäljennöstä tarjouksentekijän on toimitettava. Kyseiset jäljennökset on allekirjoitettava samalla tavoin kuin alkuperäiskappale, ja niihin on merkittävä maininta "jäljennös". 29.2. Valtuutettujen henkilöiden jättämissä tarjouksissa on ilmoitettava sen henkilön nimi, jonka valtuuttamina nämä toimivat. Yksi valtuutettu henkilö voi edustaa ainoastaan yhtä tarjouksentekijää. Valtuutettujen henkilöiden on liitettävä tarjoukseen notaarin vahvistama tai virallisesti vahvistamaton asiakirja, jolla nämä valtuutetaan toimimaan tarjouksentekijöiden nimissä. Virallisesti vahvistamattoman asiakirjan allekirjoitusten on oltava valtuuttajan valtion kansallisen lainsäädännön mukaisesti oikeaksi todistetut. 29.3. Kun tarjouksentekijä on kahden tai useamman henkilön muodostama yhteisyritys tai konsortio, tarjouksen on oltava yhtenäinen ja yhtä ainoata hankintasopimusta koskeva, jokaisen kyseisistä henkilöistä on allekirjoitettava se ja jokainen heistä on yhteisvastuullinen tarjouksesta ja mistä tahansa sen tuloksena tehtävästä hankintasopimuksesta toimeksiantajavaltion lainsäädännön mukaisesti; kyseisten henkilöiden on nimettävä keskuudestaan se henkilö, jonka he valtuuttavat edustamaan itseään ja tekemään sitoumuksen yhteisyrityksen tai konsortion nimissä. Yhteisyrityksen tai konsortion kokoonpanoa tai yritysmuotoa ei saa muuttaa ilman toimeksiantajan ennakkosuostumusta. 29.4. Yhteisyrityksen tai konsortion edustaja voi allekirjoittaa tarjouksen ainoastaan, jos yhteisyrityksen tai konsortion jäsenet ovat hänet siihen nimenomaisesti kirjallisesti valtuuttaneet ja jos tarjouksen liitteenä on kyseisen valtuutuksen sisältävä notaarin vahvistama tai virallisesti vahvistamaton asiakirja. Valtuutusasiakirjassa olevien allekirjoitusten on oltava kunkin yhteisyrityksen tai konsortion osan toimivaltion lakien ja asetusten mukaisesti oikeiksi todistetut, samoin kuin kirjallisen valtakirjan, jossa vahvistetaan tarjouksen allekirjoittajien olevan valtuutettuja tekemään sitoumuksia yhteisyrityksen tai konsortion muiden jäsenten nimissä. Jokaisen yhteisyrityksen tai konsortion jäsenen on toimitettava 4 artiklan mukaisesti vaaditut todisteet samalla tavoin kuin ne itse olisivat tarjouksentekijöitä. 29.5. Täydellisessä tarjouksessa ei saa olla yhtään muutosta, rivien väliin tehtyä lisäystä tai raaputettua kohtaa lukuun ottamatta niitä, jotka on tehty toimeksiantajan ohjeiden noudattamisen varmistamiseksi tai jotka ovat tarpeen tarjouksentekijän tekemien virheiden korjaamiseksi, jolloin tarjouksen allekirjoittavan henkilön tai henkilöiden on merkittävä muutosten ja korjausten viereen nimikirjaimensa. 29.6. Kukin tarjouksentekijä voi tehdä ainoastaan yhden tarjouksen, jollei ole kyse 21 artiklan mukaisesti eriin jaetusta tarjouspyynnöstä ja 27 artiklan mukaisesti jätetyistä vaihtoehtoisia ratkaisuja koskevista tarjouksista. Yksi tarjouksentekijä ei saa missään ominaisuudessa ottaa osaa toisen tarjouksentekijän samaa hankintasopimusta koskevaan tarjoukseen. TARJOUSTEN JÄTTÄMINEN 30 artikla Määräpäivä 30.1. Tarjoukset on toimitettava toimeksiantajalle 13 artiklan mukaisesti ilmoitettuun osoitteeseen siten, että ne ovat perillä viimeistään saman artiklan mukaisesti ilmoitettuna päivänä ja kellonaikana. Kyseistä määräpäivää vahvistaessaan toimeksiantajan on varmistettava, että tarjouksentekijöille jää riittävästi aikaa suunnitellun hankkeen luonteen, laajuuden, monialaisuuden ja sijainnin sekä muut asianmukaiset seikat huomioon ottaen. Kyseinen määräaika ei avoimen tarjouspyynnön osalta saa kuitenkaan olla alle 90 päivää. 30.2. Toimeksiantaja voi pidentää 30 artiklan 1 kohdassa mainittua tarjousten jättämiselle asetettua määräaikaa rajattomasti muuttamalla tarjouspyyntöasiakirjoja 18 artiklan mukaisesti, jolloin kaikki toimeksiantajan ja tarjouksentekijöiden vanhaan määräaikaan sidotut aiemmat oikeudet ja velvoitteet siirtyvät uutta määräaikaa koskeviksi. Jos tarjouksentekijä käyttää oikeuttaan peruuttaa tarjouksensa saatuaan määräajan pidennystä koskevan ilmoituksen, hänen tekemänsä tarjous on palautettava hänelle ja hänen takuunsa vapautettava tarjousten avaamisistunnon jälkeen. 30.3. Tarjoukset, jotka toimeksiantaja vastaanottaa 13 artiklan 4 kohdan g alakohdan ja 18 artiklan mukaisesti tarjousten vastaanotolle vahvistamansa määräajan päättymisen jälkeen, on hylättävä ja palautettava tarjouksentekijöille tarjousten avaamisistunnon jälkeen. 31 artikla Kirjekuorten sinetöinti ja niihin tehtävät merkinnät 31.1. Tarjous ja sen tarjouksentekijöille annetuissa ohjeissa määrätyt liitteet samoin kuin 4 artiklassa tarkoitetut todistusasiakirjat on suljettava sinetöitävään kirjekuoreen, jossa ei ole lähettäjän nimeä ja johon on merkittävä ainoastaan: a) tarjouspyyntöilmoituksessa tai tarjouspyynnössä tarjousten lähettämistä varten ilmoitettu osoite; b) sitä tarjouspyyntöilmoitusta koskeva viite, johon tarjouksella vastataan; c) tarvittaessa niiden erien numerot, joita tarjous koskee ja d) maininta "Avattava vasta tarjousten avaamisistunnossa" kirjoitettuna samalla kielellä, jolla tarjouspyyntöasiakirjat on laadittu. 31.2. Tarjouksentekijöille annettavissa ohjeissa on täsmennettävä kunkin tapauksen osalta, onko hintaehdotusta koskevat asiakirjat lähetettävä samassa kirjekuoressa teknisen ehdotuksen kanssa vai erillisessä kirjekuoressa. Viimeksi mainitussa tapauksessa hintaehdotus on suljettava erilliseen, lähettäjän nimellä varustettuun kirjekuoreen, johon on merkitty maininta "Tarjoussumma" ja joka on sen jälkeen sinetöitävä ja suljettava yhdessä teknisen ehdotuksen kanssa 31 artiklan 1 kohdassa tarkoitettuun kirjekuoreen. 32 artikla Tarjousten peruutukset ja muutokset 32.1. Jokainen tarjouksentekijä voi muuttaa tarjoustaan tai peruuttaa sen ennen 30 artiklan 3 kohdassa mainittua määräpäivää, jos hän toimittaa kyseistä muutosta tai peruutusta koskevan kirjallisen ilmoituksen toimeksiantajalle ennen kyseistä määräpäivää. 32.2. Tarjouksentekijän tarjouksen muutosta tai peruuttamista koskeva ilmoitus on laadittava, sinetöitävä, varustettava merkinnöillä ja lähetettävä 31 artiklan määräysten mukaisesti. Ilmoitus tarjouksen peruuttamisesta voidaan myös jättää henkilökohtaisesti tai lähettää teleksillä, sähkeitse tai telekopiona, mutta sen jälkeen on lähetettävä kirjallinen varmistus, jonka postileiman päiväys ja kellonaika eivät saa olla tarjousten jättämiselle asetettua viimeistä määräpäivää myöhemmät. Tarjousten peruutusten on tapahduttava ehdoitta ja ne merkitsevät tarjouspyyntömenettelyyn osallistumisen täydellistä päättymistä. 32.3. Mitään tarjousta ei saa muuttaa 30 artiklan 3 kohdassa mainitun määräpäivän jälkeen 34 artiklan 1 kohdassa määrättyjä tapauksia lukuun ottamatta. 32.4. Tarjousten peruuttamisia ei ole mahdollista suorittaa 30 artiklan 3 kohdassa mainitun määräpäivän ja tarjouksen voimassaoloajan päättymispäivän välisenä aikana. Tarjouksen peruuttaminen kyseisen ajanjakson aikana voi johtaa tarjoustakuun menettämiseen. TARJOUSTEN KÄSITTELY 33 artikla Tarjousten avaaminen 33.1. Tarjouksia vastaanotettaessa kirjekuoret on kirjattava saapumisjärjestyksessä erityiseen rekisteriin. Rekisteröintinumero sekä saapumispäivä ja kellonaika on merkittävä kirjekuoreen. Kirjekuoret on säilytettävä sinetöityinä varmassa paikassa kunnes ne avataan 33 ja 33 artiklan 2 ja 3 kohdassa esitetyin edellytyksin. 33.2. Kun tarjoukset avataan julkisesti, tarjouksentekijöiden nimet, tarjoussummat, kirjalliset ilmoitukset muutoksista ja tarjousten peruuttamisesta, vaaditun tarjoustakuun olemassaolo ja kaikki muut toimeksiantajan aiheellisina pitämät muodollisuudet on tarvittaessa ilmoitettava. Edellä 31 artiklan 2 kohdassa tarkoitettua kahden kirjekuoren järjestelmää käytettäessä on ilmoitettava myös, että ainuttakaan tarjoussumman sisältävää kirjekuorta ei ole avattu. 33.3. Tarjousten avaaminen ja käsittely on toteutettava kyseisten MMA:iden sääntöjen sekä yleissopimuksen mukaisesti ja niiden tarkoituksena on tarkastaa, ovatko tarjoukset täydellisiä, onko vaadittu tarjoustakuu annettu, ovatko asiakirjat asianmukaisella tavalla allekirjoitettu ja ovatko tarjoukset ylipäätään sääntöjen mukaisia. 33.4. Kirjekuoria, joissa on 31 artiklan mukainen merkintä "Tarjoussumma", ei saa avata ennen kuin tarjousten arviointi muilta kuin tarjoussummien osalta on suoritettu. 33.5. Ainoastaan viimeistään 30 artiklan 3 kohdassa mainittuna määräpäivänä vastaanotetuissa kirjekuorissa saapuneet tarjoukset on otettava huomioon arvioinnissa. 33.6. Toimeksiantaja pitää itseään varten pöytäkirjaa tarjousten avaustoimenpiteistä mainiten siinä erityisesti läsnäoleville henkilöille annetut tiedot 33 artiklan 2 kohdan mukaisesti. 33.7. Tarjousten julkisen avaamisen jälkeen ei tarjousten käsittelystä, niitä koskevista selvityksistä, arvioinnista tai vertailusta eikä myöskään hankintasopimuksen tekoa koskevista suosituksista saa antaa mitään tietoa tarjouksentekijöille tai muille henkilöille, joita kyseinen toimenpide ei virallisesti koske. 33.8. Mistä tahansa tarjouksentekijän yrityksestä vaikuttaa toimeksiantajaan tarjousten tarkastelua, selvittämistä, arviointia ja vertailua koskevan menettelyn ja hankintasopimuksen tekoa koskevien päätösten aikana on seurauksena tämän tarjouksen hylkääminen. 33.9. Valtuutettu on läsnä tarjouksia avattaessa ja saa niistä jokaisesta jäljennöksen. 34 artikla Tarjousten arviointi 34.1. Tarjousten käsittelyn, arvioinnin ja vertailun helpottamiseksi toimeksiantaja voi pyytää jokaiselta tarjouksentekijältä erikseen tämän tarjousta koskevia selvityksiä mukaan lukien yksikköhintojen yksityiskohtaisen luettelon. Selvityspyynnöt ja vastaukset niihin on tehtävä kirjallisina ja toimitettava perille jollain 12 artiklassa tarkoitetulla tavalla, mutta mitään muutoksia tarjoussummaan tai tarjouksen sisältöön ei saa pyytää, ehdottaa eikä sallia, jollei muutos ole tarpeen toimeksiantajan tarjousten 34 artiklan 7 kohdan mukaisen arvioinnin yhteydessä löytämien laskuvirheiden korjaamisen varmentamiseksi. 34.2. Ennen tarjousten yksityiskohtaista arviointia toimeksiantajan on tarkastettava, onko tarjous perusteiltaan tarjouspyyntöasiakirjan määräysten mukainen. 34.3. Tarjous on 34 artiklassa tig tarkoitetulla tavalla määräysten mukainen silloin, kun se noudattaa kaikkia tarjouspyyntöasiakirjoissa esitettyjä edellytyksiä, yksityiskohtaisia sääntöjä ja eritelmiä ilman merkittäviä poikkeamia tai rajoituksia. Merkittävät poikkeamat tai rajoitukset ovat sellaisia, jotka vaikuttavat hankintasopimuksen alaan, laatuun tai täytäntöönpanoon tai jotka merkitsevät olennaista poikkeamista tarjouspyyntöasiakirjojen määräyksistä tai rajoitusta hankintasopimukseen liittyviin toimeksiantajan oikeuksiin tai tarjouksentekijän velvoitteisiin ja jotka haittaavat määräysten mukaisia tarjouksia jättäneiden tarjouksentekijöiden kilpailuasemia. 34.4. Jos tarjous ei ole tarjouspyyntöasiakirjojen mukainen, toimeksiantajan on hylättävä se, eikä sitä saa myöhemmin korjauksin tai poikkeamia tai rajoituksia poistamalla muuttaa määräysten mukaiseksi. 34.5. Määräysten mukaisina pidetyt tarjoukset on arvioitava teknisesti niiden tarjouspyyntöasiakirjojen ja 36 artiklan määräysten mukaisuuden perusteella, minkä jälkeen ne on luokiteltava teknisten ominaisuuksiensa mukaan. Erityisohjeissa ilmoitetaan tarvittaessa teknisen arvioinnin yksityiskohtaiset perusteet. 34.6. Teknisen arvioinnin tuloksena ne tarjoukset, jotka 34 artiklan 5 kohdan perusteella ovat teknisesti määräysten mukaisia, on arvioitava taloudellisesti. Tarjouksia vertaillaan keskenään kansallisessa valuutassa. 34.7. Toimeksiantajan on saatettava määräysten mukaisina pidetyt tarjoukset tarkastukseen, jonka tarkoituksena on paljastaa laskelmissa ja yhteissummissa mahdollisesti olevat aritmeettiset virheet. Toimeksiantajan on korjattava virheet seuraavasti: a) kun numeroina ilmoitetun ja kirjaimin kirjoitetun summan välillä on eriävyyttä, kirjaimin kirjoitettua summaa pidetään sitovana ja b) kun muiden kuin kiinteähintaisten hankintasopimusten osalta yksikköhinnan ja sen yhteissumman, joka saadaan kertomalla kyseinen yksikköhinta määrällä, välillä on eriävyyttä, ilmoitettua yksikköhintaa pidetään sitovana, jollei toimeksiantajan mielestä yksikköhinta ole ilmeisen virheellinen, jolloin sitovaksi katsotaan ilmoitettu yhteissumma ja toimeksiantaja korjaa yksikköhinnan. 34.8. Tarjouksessa ilmoitettua summaa, jonka toimeksiantaja tarvittaessa korjaa 34 artiklan 7 kohdan mukaisesti, on pidettävä tarjouksentekijää sitovana. Jos tarjouksentekijä ei hyväksy korjattua tarjoussummaa, tarjous on hylättävä. 34.9. Kun tarjoukset on 34 artiklan määräysten mukaisesti täydellisesti arvioitu, määräysten mukaiset tarjoukset on luokiteltava kahteen ryhmään, joista toisessa ovat sellaisten tarjouksentekijöiden tarjoukset, joille voidaan mahdollisesti myöntää 9 artiklan mukainen suosituimmuus, ja toisessa muiden tarjouksentekijöiden tarjoukset. Ainoastaan kun tarjouksille on tarkoitus suorittaa täydentävä arviointi ja vertailu, sellaisten tarjousten tarvittaessa korjattuja summia, joiden tekijöille ei voida myöntää suosituimmuutta, korotetaan soveltamalla niihin kertoimena suosituimmuusvaran mukaista prosenttimäärää. Muut 9 artiklan suosituimmuusvaraa koskevien määräysten täytäntöönpanossa noudatettavia menettelyjä koskevat yksityiskohtaiset säännöt on toimeksiantajan ilmoitettava tarjouspyyntöasiakirjassa. 34.10. Arviointimenettely on kirjattava pöytäkirjoihin, jotka on asianmukaisesti allekirjoitettava ja joita ei saa julkaista eikä antaa tiedoksi tarjouksentekijöille. Yksi jäljennös kyseisistä pöytäkirjoista on lähetettävä valtuutetulle. 35 artikla Tarjouspyyntömenettelyn peruuttaminen 35.1. Toimeksiantaja voi ennen hankintasopimuksen tekoa missä tahansa tekomenettelyn vaiheessa millään tavalla sitoutumatta vastuuvelvollisuuteen tarjouksentekijöitä kohtaan: a) joko päättää peruuttaa tarjouspyyntömenettelyn 35 artiklan 2 kohdan mukaisesti tai määrätä menettelyn aloitettavaksi alusta tarvittaessa toista menetelmää käyttäen; b) tai hankkeen ollessa jaettuna eriin tehdä hankintasopimuksen ainoastaan tietyistä eristä ja mahdollisesti päättää, että lopuista eristä esitetään yksi tai useampia tarjouspyyntöjä tarvittaessa toista menetelmää käyttäen. 35.2. Toimeksiantaja voi peruuttaa tarjouspyyntömenettelyn seuraavissa tapauksissa: a) jos tarjouksista yksikään ei ole tarjouspyyntöasiakirjojen mukainen; b) jos tarjouksista yksikään ei täytä 36 artiklassa esitettyjä hankintasopimuksen teon perusteita; c) jos hankkeen taloudellisia tai teknisiä tietoja on muutettu; d) jos hankintasopimuksen tavanomainen täytäntöönpano on käynyt mahdottomaksi poikkeuksellisten olosuhteiden vuoksi; e) jos kaikki vastaanotetut tarjoukset ylittävät hankintasopimusta varten myönnetyt varat; f) jos vastaanotettuihin tarjouksiin liittyy vakavia väärinkäytöksiä, jotka vaarantavat hankintasopimuksen tavanomaisen täytäntöönpanon taloudellisessa mielessä tai g) jos kilpailuttamista ei ole tapahtunut. 35.3. Jos tarjouspyyntömenettely peruutetaan, toimeksiantajan on ilmoitettava tästä niille tarjouksentekijöille, joita näiden tekemät tarjoukset edelleen sitovat. Näillä tarjouksentekijöillä ei ole oikeutta minkäänlaiseen hyvitykseen; näillä on kuitenkin oikeus saada tarjoustakuunsa heti vapautetuiksi. 35.4. Kun tarjouspyyntömenettelyn peruutus aiheutuu olosuhteista, jotka eivät pakota avaamaan tarjouksia, suljetut ja sinetöidyt kirjekuoret, jotka mahdollisesti sisältävät hintaehdotuksia ja kaikissa tapauksissa muut tarjousten ainekset on palautettava tarjouksentekijöille näiden kustannuksella. HANKINTASOPIMUKSEN TEKO 36 artikla Toimeksisaajan valinta 36.1. Toimeksiantajan on tehtävä hankintasopimus sen tarjouksentekijän kanssa: a) jonka tarjousta pidetään tarjouspyyntöasiakirjojen mukaisena; b) joka rakennusurakoita ja tavaranhankintoja koskevien sopimusten osalta on tehnyt erityisesti seuraavat perusteet huomioon ottaen edullisimmaksi arvioidun tarjouksen: i) tarjoussumma, toiminnasta ja huollosta aiheutuvat kustannukset; ii) tarjouksentekijän ammatillinen pätevyys ja tämän antamat takuut, tarjouksen tekniset ominaisuudet sekä MMA:ssa tarjottavia huoltopalveluja koskeva ehdotus; iii) hankintasopimuksen täytäntöönpanon luonne, edellytykset ja määräajat sekä mukautus paikallisiin olosuhteisiin; c) joka palveluhankintoja koskevien sopimusten osalta on tehnyt muun muassa tarjoussumman, tarjouksen tekniset ominaisuudet, ehdotetut palvelujen hankkimista koskevat järjestelyt ja menetelmät sekä ehdotetun henkilöstön pätevyyden, riippumattomuuden ja saatavuuden huomioon ottaen edullisimman tarjouksen; 36.2. Kun kaksi tarjousta todetaan edellä esitetyt perusteet huomioon ottaen keskenään vastaaviksi, suosituimmuusasema on annettava: a) MMA:sta tai AKT-valtiosta olevan tarjouksentekijän tarjoukselle tai b) jollei tällaista tarjousta ole, tarjoukselle, joka mahdollistaa MMA:iden aineellisten ja inhimillisten voimavarojen parhaimman hyödyntämisen. 36.3. Toimeksiantajan on: a) saatettava tarjousten tarkastelu päätökseen tarjousten voimassaoloaikana ottaen huomioon hankintasopimuksen hyväksymiseksi vaaditun määräajan; b) toimitettava tieto tarjousten käsittelyn tuloksesta yhdessä hankintasopimuksen tekoa koskevan ehdotuksen kanssa valtuutetulle. 36.4. Valtuutettu: a) hyväksyy toimeksiantajan hänen hyväksyttäväkseen antaman hankintasopimuksen tekoa koskevan ehdotuksen 30 päivän määräajassa kaikkien: i) yhden tarjouksen hankintasopimusten osalta; ii) palveluhankintoja koskevien sopimusten osalta; iii) hätäapua koskevien hankintasopimusten osalta ja iv) nopeutettua menettelyä noudattaen tehtyjen hankintasopimusten, arvoltaan alle viiden miljoonan ecun rakennusurakoita koskevien sopimusten, sekä arvoltaan alle yhden miljoonan ecun tavaranhankintoja koskevien sopimusten osalta; b) hyväksyy toimeksiantajan muun kuin 36 artiklan 4 kohdan a alakohdassa tarkoitetun hankintasopimuksen tekoa koskevan ehdotuksen 30 päivän määräajassa, jos seuraavat edellytykset täyttyvät: valittu tarjous on alhaisin tarjouspyyntöasiakirjojen edellytysten mukaisista tarjouksista, se vastaa siinä vahvistettuja valintaperusteita eikä se ylitä hankintasopimusta varten myönnettyjä määrärahoja; c) jolleivät 36 artiklan 4 kohdan b alakohdassa esitetyt edellytykset täyty, lähettää hankintasopimuksen tekoa koskevan ehdotuksen komissiolle, joka tekee siitä päätöksen 60 päivän määräajassa siitä päivästä lukien, jona valtuutettu on vastaanottanut sen. Kun valitun tarjouksen summa hankintasopimusta varten myönnettyjä määrärahoja suurempi, komissio tekee hankintasopimuksen hyväksymisen jälkeen tarvittavia sitoumuksia koskevat päätökset. 37 artikla Hankintasopimuksen teosta ilmoittaminen 37.1. Toimeksiantajan on ennen tarjousten voimassaoloajan päättymistä ilmoitettava toimeksisaajalle kirjallisesti tämän tarjouksen hyväksymisestä. 37.2. Jollei tarjouspyyntöasiakirjoissa toisin määrätä, on toimeksiantajan rakennusurakoita ja tavaranhankintoja koskevien sopimusten osalta heti, kun toimeksisaaja on antanut 40 artiklan määräysten mukaisen takuun asianmukaisesta täytäntöönpanosta, ilmoitettava viipymättä muille tarjouksentekijöille, että näiden tarjouksia ei ole hyväksytty, sekä palautettava näille näiden tarjoustakuut. 37.3. Toimeksiantajan velvollisuutena ei ole ilmoittaa valintansa syitä eikä vastata muiden tarjouksentekijöiden suullisiin tai kirjallisiin tarjouspyynnön tulosta koskeviin kyselyihin. 37.4. Tarjouspyyntöjen tulokset julkaistaan Euroopan yhteisöjen virallisessa lehdessä, ja jollei kyseisen MMA:n käytännöistä muuta johdu, kyseisen valtion virallisessa lehdessä ja/tai kaikissa muissa soveltuvissa tiedotusvälineissä. 38 artikla Sopimusasiakirjojen laatiminen 38.1. Kun tarjouspyynnön tulos on annettu tiedoksi 37 artiklan mukaisesti, toimeksiantaja laatii toimeksisaajan allekirjoitettavaksi annettavan hankintasopimustekstin. Siihen on sisällytettävä vähintään seuraavat osat: a) hankintasopimukseen kuuluvien asiakirjojen luettelo, jossa ilmoitetaan asiakirjojen tärkeysjärjestyksen; b) kaikki kyseisiin asiakirjoihin tehtäviksi sovitut täydennykset ja poikkeukset; c) hankintasopimuksen summa; d) kaikki toimeksiantajan 34 artiklan 7 kohdan mukaisesti tekemät päätökset; e) toimeksiantajan ja hankinnan valvojan nimet, jollei niitä mainita erityisohjeissa. 38.2. Sopimusasiakirjat on tämän jälkeen annettava toimeksisaajan allekirjoitettaviksi. 39 artikla Hankintasopimuksen allekirjoittaminen 39.1. Jollei tarjouspyyntöasiakirjoissa toisin määrätä, toimeksisaajan on allekirjoitettava hankintasopimus kolmenkymmenen päivän kuluessa sopimusasiakirjojen vastaanottopäivästä. Toimeksisaajan allekirjoitettua sopimusasiakirjat ne on palautettava toimeksiantajalle tai tämän valtuuttamalle henkilölle tai MMA:n toimivaltaiselle viranomaiselle tarvittaessa niiden hyväksymistä sekä allekirjoittamista varten. 39.2. Jollei tarjouspyyntöasiakirjoissa toisin määrätä, toimeksiantajan velvollisuutena ei ole allekirjoittaa sopimusasiakirjoja ennen kuin takuu asianmukaisesta täytäntöönpanosta on 40 artiklan mukaisesti annettu. 39.3. Toimeksiantajan allekirjoitettua hankintasopimuksen se sitoo molempia sopimuspuolia ja toimeksisaajalle on ilmoitettava siitä, että toimeksiantaja on allekirjoittanut sen. 39.4. Sen estämättä, mitä 39 artiklan 1-3 kohdassa määrätään, toimeksiantaja voi hankintasopimuksen luonteen mukaan päättää sopimuksen tekemisestä sopimuskirjemenettelyä noudattaen, jolloin hankintasopimuksen teosta ilmoittaminen vastaa hankintasopimuksen tekemistä. Tässä tapauksessa 38 artiklan 1 kohdassa luetellut osat on liitettävä kirjeeseen. 39.5. Jos toimeksisaaja vetäytyy sopimuksesta, toimeksiantaja voi pidättää tarjoustakuun. Toimeksiantaja voi lisäksi kääntyä muiden tarjouksentekijöiden puoleen näiden tarjousten luokitusjärjestyksessä tai käynnistää uuden tarjouspyyntömenettelyn. Tarvittaessa voidaan neuvotella yhden tarjouksen hankintasopimuksesta. 40 artikla Takuu asianmukaisesta täytäntöönpanosta 40.1. Jollei tarjouspyyntöasiakirjoissa toisin määrätä, rakennusurakoita tai tavaranhankintoja koskevan hankintasopimuksen toimeksisaajan on kolmenkymmenen päivän kuluessa siitä, kun hän vastaanottaa toimeksiantajalta ilmoituksen hankintasopimuksen teosta, annettava tälle yleisten sopimusehtojen määräysten mukainen takuu asianmukaisesta täytäntöönpanosta. 40.2. Jos toimeksisaaja ei noudata 40 artiklan 1 kohdan vaatimuksia, kyseinen laiminlyönti on riittävä syy hankintasopimuksen teon peruuttamiselle ja tarjoustakuun menettämiselle, jolloin toimeksiantajan on meneteltävä 39 artiklan 5 kohdan mukaisesti. YLEISET MÄÄRÄYKSET JA LOPPUMÄÄRÄYKSET 41 artikla Yleiset määräykset ja loppumääräykset 41.1. Kaikki toimeksiantajan komissiolle tai valtuutetulle näiden yleisten määräysten mukaisesti yhteisymmärrystä tai hyväksymistä varten toimittamat asiakirjat ja ehdotukset hyväksytään tai niitä on pidettävä hyväksyttyinä komission vahvistamassa määräajassa tai sellaisen puuttuessa kolmenkymmenen päivän kuluessa. 41.2. MMA ja komissio ottavat vastatakseen maksujen viivästymisiä koskevista hyväksytyistä valituksista aiheutuvista kustannuksista kumpikin omista varoistaan siltä osin kuin viivästys johtuu niistä. LIITE II EUROOPAN KEHITYSRAHASTON (EKR) RAHOITTAMIA RAKENNUSURAKOITA KOSKEVAT YLEISET SOPIMUSEHDOT MMA:ISSA SISÄLLYSLUETTELO Sivu ALKUMÄÄRÄYKSET 1 artikla - Määritelmät .......... 26 2 artikla - Urakkasopimukseen sovellettava laki ja kieli .......... 27 3 artikla - Sopimusasiakirjojen arvojärjestys .......... 27 4 artikla - Ilmoitukset ja kirjalliset tiedonannot .......... 27 5 artikla - Urakan valvoja ja urakan valvojan edustaja .......... 27 6 artikla - Sopimuksen siirto .......... 28 7 artikla - Aliurakointi .......... 28 TOIMEKSIANTAJAN VELVOITTEET 8 artikla - Toimitettavat asiakirjat .......... 29 9 artikla - Pääsy työmaalle .......... 29 10 artikla - Paikallista lainsäädäntöä koskeva apu .......... 29 11 artikla - Viivästykset toimeksisaajan henkilökunnalle suoritettavissa maksuissa .......... 29 TOIMEKSISAAJAN VELVOITTEET 12 artikla - Yleiset velvoitteet .......... 30 13 artikla - Rakennusurakan suorittaminen .......... 30 14 artikla - Toimeksisaajan henkilökunta .......... 31 15 artikla - Takuu asianmukaisesta täytäntöönpanosta .......... 31 16 artikla - Vakuutukset .......... 31 17 artikla - Täytäntöönpano-ohjelma .......... 32 18 artikla - Yksityiskohtaisempi hintaerittely .......... 32 19 artikla - Toimeksisaajan suunnitelmat .......... 32 20 artikla - Tarjoushinnan riittävyys .......... 33 21 artikla - Poikkeukselliset vaarat .......... 33 22 artikla - Työmaiden turvallisuus .......... 34 23 artikla - Naapurikiinteistöjen suojaaminen .......... 34 24 artikla - Liikkumisen haitat .......... 34 25 artikla - Kaapelit ja putket .......... 34 26 artikla - Rakennuskohteen pystyttäminen .......... 35 27 artikla - Purkamisesta saatavat tarvikkeet .......... 35 28 artikla - Löydöt .......... 35 Sivu 29 artikla - Väliaikaiset rakennelmat .......... 36 30 artikla - Maaperän tutkimukset .......... 36 31 artikla - Päällekkäiset urakkasopimukset .......... 36 32 artikla - Patentit ja lisenssit .......... 36 TÖIDEN ALOITTAMINEN JA VIIVÄSTYMINEN 33 artikla - Rakennusurakan aloittamista koskevat määräykset .......... 36 34 artikla - Täytäntöönpanon määräaika .......... 37 35 artikla - Täytäntöönpanon määräajan pidentäminen .......... 37 36 artikla - Täytäntöönpanon viivästyminen .......... 37 37 artikla - Muutokset .......... 37 38 artikla - Rakennusurakan keskeyttäminen .......... 38 TARVIKKEET JA TYÖSKENTELY 39 artikla - Työpäiväkirja .......... 39 40 artikla - Rakennuskohteiden ja tarvikkeiden laatu .......... 39 41 artikla - Valvonta ja tarkastukset .......... 40 42 artikla - Hylkääminen .......... 40 43 artikla - Varusteiden ja tarvikkeiden omistusoikeus .......... 41 MAKSUT 44 artikla - Yleiset edellytykset .......... 41 45 artikla - Väliaikaisin hinnoin tehty urakkasopimus .......... 41 46 artikla - Ennakkomaksut .......... 42 47 artikla - Takuunpidätykset .......... 42 48 artikla - Hinnantarkistus .......... 42 49 artikla - Töiden arviointi .......... 43 50 artikla - Etumaksut .......... 43 51 artikla - Lopputilitys .......... 44 52 artikla - Suorat maksut aliurakoitsijoille .......... 45 53 artikla - Maksun viivästykset .......... 45 54 artikla - Maksut kolmansille osapuolille .......... 46 55 artikla - Lisämaksupyynnöt .......... 46 56 artikla - Maksut ulkomaan valuutassa .......... 46 VASTAANOTTO JA HUOLTO 57 artikla - Yleislausekkeet .......... 46 58 artikla - Lopputarkastus .......... 46 59 artikla - Osittainen vastaanottaminen .......... 47 60 artikla - Väliaikainen vastaanottaminen .......... 47 61 artikla - Takuuvelvoitteet .......... 47 62 artikla - Lopullinen vastaanottaminen .......... 48 Sivu SOPIMUKSEN TÄYTTÄMÄTTÄ JÄTTÄMINEN JA PURKAMINEN 63 artikla - Sopimuksen täyttämättä jättäminen .......... 48 64 artikla - Toimeksiantajan suorittama purkaminen .......... 49 65 artikla - Toimeksisaajan suorittama purkaminen .......... 50 66 artikla - Ylivoimainen este .......... 50 67 artikla - Kuolemantapaus .......... 51 RIITOJEN RATKAISU 68 artikla - Riitojen ratkaisu .......... 51 ALKUMÄÄRÄYKSET 1 artikla Määritelmät 1.1. Näihin yleisiin sopimusehtoihin ja urakkasopimukseen sovelletaan seuraavia määritelmiä: ETY: Euroopan talousyhteisö. MMA: ETY:öön assosioituneet merentakaiset maat ja alueet. Urakkasopimus: sopimuspuolten töiden suorittamisesta tekemä sopimus, mukaan lukien kaikki sen liitteet ja siihen sisältyvät asiakirjat. Toimeksisaaja: sopimuspuoli, jonka kanssa toimeksiantaja tekee urakkasopimuksen. Toimeksiantaja: valtio tai julkisoikeudellinen taikka yksityisoikeudellinen oikeushenkilö, joka tekee urakkasopimuksen tai jonka nimissä se tehdään toimeksisaajan kanssa. Toimeksiantajavaltio: MMA, jonka alueella urakkasopimus on pantava täytäntöön. Urakan valvoja: toimeksiantajan toimeksiantajavaltion lainsäädännön mukaisesti nimeämä julkinen laitos, julkisoikeudellinen oikeushenkilö tai luonnollinen henkilö taikka oikeushenkilö, joka vastaa urakkasopimuksen täytäntöönpanon johdosta ja/tai valvonnasta ja jolle toimeksiantaja voi urakkasopimuksen perusteella siirtää oikeuksia ja/tai toimivaltaa. Urakan valvojan edustaja: luonnollinen henkilö tai oikeushenkilö, jonka urakan valvoja on urakkasopimuksen perusteella nimennyt edustajakseen ja jolla on valtuus edustaa urakan valvojaa hoitaessaan tehtäväänsä ja käyttäessään saamiaan oikeuksia ja/tai toimivaltaa. Tämän vuoksi kun urakan valvojan tehtävät, oikeudet ja/tai toimivalta on siirretty tämän edustajalle, kaikki viittaukset urakan valvojaan käsittävät myös tämän edustajan. Rakennusurakat: urakkasopimuksen mukaisesti toteutettavat väliaikaiset tai pysyvät rakennuskohteet. Varusteet: koneet, laitteet, ainesosat ja ainekset, jotka on toimitettava urakkasopimuksen mukaisesti niiden sisällyttämiseksi rakennuskohteeseen. Laitteistot: kojeet ja muut koneet ja tarvittaessa toimeksiantajavaltion lainsäädännön ja/tai käytännön mukaisesti työmaalla töiden suorittamiseksi tarvittavat väliaikaiset rakennelmat, lukuun ottamatta pysyvien rakennuskohteiden osaksi tarkoitettuja varusteita ja muita aineksia. Yksityiskohtainen arvio: asiakirja, joka sisältää yksikköhinnoitellun urakkasopimuksen perusteella suoritettavien töiden yksityiskohtaisen erittelyn ja jossa annetaan kunkin työn osan määrä ja vastaava yksikköhinta. Hintaluettelo: täydellinen hintaluettelo, joka sisältää kiinteän kokonaishinnan hinnan erittelyn, jonka toimeksisaaja on esittänyt tarjouksessaan, jota on muutettu tarvittaessa ja joka kuuluu yksikköhinnoiteltuun urakkasopimukseen. Kiinteän kokonaishinnan erittely: maksujen ja hintojen yksityiskohtainen luettelo, josta näkyy kiinteähintaisen urakkasopimuksen hinnan koostumus, mutta joka ei kuulu urakkasopimukseen Urakkasumma: urakkasopimuksessa annettu summa, joka edustaa alustavaa arviota, joka voidaan maksaa töiden suorittamisesta, tai lopputilityksessä urakkasopimuksen perusteella toimeksisaajalle maksettavaksi todettu summa. Väliaikainen summa: urakkasopimuksessa mainittu summa, joka on osoitettu töiden suorittamiseen tai tavaroiden, tarvikkeiden, varusteiden tai palvelusten hankintaan tai ennalta-arvaamattomia hankintoja varten, ja joka voidaan käyttää kokonaan tai osittain tai joka voi jäädä käyttämättä urakan valvojan ohjeiden mukaan. Suunnitelmat: toimeksiantajan tai urakan valvojan toteuttamat suunnitelmat ja/tai toimeksisaajan toimittamat piirrokset, jotka urakan valvoja hyväksyy töiden suorittamista varten. Työmaa: toimeksiantajan käytettäväksi osoittama paikka, jossa työt on suoritettava, sekä muut urakkasopimuksessa työmaahan kuuluviksi mainitut paikat. Takuuaika: urakkasopimuksessa annettu aika, joka alkaa päivästä, jona väliaikainen vastaanotto tapahtuu, ja jonka aikana toimeksisaajan on pantava urakkasopimus täytäntöön ja korjattava viat tai virheet urakan valvojan ohjeiden mukaan. Vastaanottotodistus: yksi tai useampi todistus, jonka urakan valvoja antaa toimeksisaajalle takuuajan päättyessä ja jossa todetaan, että toimeksisaaja on täyttänyt sopimusvelvoitteensa. Päivä: kalenteripäivä. Määräaika: urakkasopimuksessa annetut määräajat, jotka alkavat kyseisten määräaikojen laskemisen lähtökohtana pidettävän toimen tai tapahtuman seuraavana päivänä. Jos määräajan viimeinen päivä ei ole arkipäivä, määräaika päättyy määräajan viimeistä päivää seuraavan arkipäivän päättyessä. Kirjallinen aineisto: kaikki käsin tai koneella kirjoitetut tai painetut tiedonannot, mukaan lukien teleksit, sähkeet ja valokopiot. Tiedonannot: urakkasopimuksen perusteella annettavat todistukset, ilmoitukset, määräykset ja ohjeet. Työmääräys: kaikki määräykset ja ohjeet, jotka urakan valvoja voi antaa toimeksisaajalle kirjallisesti urakkasopimuksen täytäntöönpanosta. Kansallinen valuutta: toimeksiantajavaltion valuutta. Ulkomaan valuutta: kaikki hyväksytty valuutta, joka ei ole kansallista valuuttaa ja joka annetaan urakkasopimuksessa. Vahingonkorvaus: summa, jota urakkasopimuksessa ei anneta ennakolta, jonka oikeus tai välimiestuomioistuin määrää tai sopimuspuolet sopivat vahingonkorvaukseksi ja joka maksetaan vahinkoa kärsineelle sopimuspuolelle toisen sopimuspuolen rikkomuksesta. Kiinteä hyvitys: urakkasopimuksessa annettu vahingonkorvaussumma, jonka toimeksisaaja maksaa toimeksiantajalle, jos urakkasopimusta ei panna täytäntöön tai se pannaan täytäntöön vain osittain urakkasopimuksessa annetussa määräajassa tai jonka toinen sopimuspuoli maksaa toiselle mistä tahansa muusta urakkasopimuksessa täsmennetystä erityisestä rikkomuksesta. Erityisohjeet: erityisohjeet, jotka toimeksiantaja on antanut kiinteänä osana tarjouspyyntöä, joita voidaan muuttaa tarvittaessa, jotka sisältyvät sopimusasiakirjoihin ja koskevat erityisesti: a) näiden yleisten sopimusehtojen muutoksia; b) erityisiä sopimuslausekkeita; c) teknisiä eritelmiä ja d) mitä tahansa muuta urakkasopimusta koskevaa seikkaa. 1.2. Näiden yleisten sopimusehtojen osastoja ja alaosastoja ei ole otettava kiinteäksi osaksi yleisiä sopimusehtoja ja niitä ei oteta huomioon urakkasopimusta tulkittaessa. 1.3. Asiayhteyden tämän mahdollistaessa yksikössä olevat sanat käsittävät myös monikon ja päinvastoin sekä maskuliiniin viittaavat sanat käsittävät myös feminiinin ja päinvastoin. 1.4. Henkilöitä ja osapuolia kuvaavat sanat käsittävät myös yhtiöt ja yritykset sekä mitkä tahansa muut oikeustoimikelpoisuuden omaavat yhteisöt. 2 artikla Urakkasopimukseen sovellettava laki ja kieli 2.1. Urakkasopimukseen sovelletaan toimeksiantajavaltion lakia (oikeutta), jollei erityisohjeissa toisin määrätä. 2.2. Näihin yleisiin sopimusehtoihin kuulumattomiin kaikkiin kysymyksiin sovelletaan urakkasopimusta sääntelevää lakia (oikeutta). 2.3. Urakkasopimukseen ja kaikkiin toimeksisaajan, toimeksiantajan ja urakan valvojan tai näiden edustajien välisiin tiedonantoihin sovelletaan erityisohjeissa annettua kieltä. 3 artikla Sopimusasiakirjojen arvojärjestys Jollei urakkasopimuksessa toisin määrätä, sopimusasiakirjojen arvojärjestys on erityisohjeissa määrätty arvojärjestys. 4 artikla Ilmoitukset ja kirjalliset tiedonannot 4.1. Jollei erityisohjeissa toisin määrätä, toisaalta toimeksiantajan ja/tai urakan valvojan ja toisaalta toimeksisaajan väliset tiedonannot toimitetaan postitse, sähkeitse, teleksillä tai telekopiona tai jätetään henkilökohtaisesti sopimuspuolten tätä tarkoitusta varten antamiin asianmukaisiin osoitteisiin. 4.2. Jos tiedonannon toimittaja vaatii saantitodistusta, tämä on ilmoitettava tiedonannossa; toimittajan on vaadittava saantitodistusta aina, kun vastaanottopäivään liittyy määräaika. Toimittaja voi joka tapauksessa toteuttaa kaikki tarvittavat toimenpiteet tiedonantonsa vastaanoton varmistamiseksi. 4.3. Kun urakkasopimuksessa määrätään ilmoituksesta, suostumuksesta, hyväksynnästä, todistuksesta tai päätöksestä yhden henkilön puolelta, ilmoituksen, suostumuksen, hyväksynnän, todistuksen tai päätöksen on oltava kirjallisia, jollei toisin määrätä, ja ilmaisut "ilmoittaa", "suostua", "hyväksyä", "todistaa" tai "päättää" tulkitaan niitä vastaaviksi. Suostumusta, hyväksyntää, todistusta tai päätöstä ei saa perusteettomasti kieltäytyä antamasta tai viivyttää. 5 artikla Urakan valvoja ja urakan valvojan edustaja 5.1. Urakan valvojan on suoritettava urakkasopimuksessa määrätyt tehtävät. Jollei urakkasopimuksessa nimenomaisesti siitä määrätä, urakan valvojalla ei ole toimivaltaa vapauttaa toimeksisaajaa mistään tätä koskevista sopimusvelvoitteista. 5.2. Urakan valvoja voi itse lopullisen vastuun kantaen tarvittaessa siirtää edustajalleen itselleen uskottuja tehtäviä tai toimivaltaa ja peruuttaa tämän valtuutuksen milloin tahansa ja korvata edustajan toisella. Tällainen valtuutus, peruuttaminen tai korvaaminen toisella on tehtävä kirjallisesti ja sitä noudatetaan vasta, kun siitä on annettu jäljennös toimeksisaajalle. 5.3. Tällaisen valtuutuksen nojalla urakan valvojan toimeksisaajalle tekemillä kaikilla tiedonannoilla on samat vaikutukset kuin toimeksiantajan tiedonannoilla sillä edellytyksellä, että: a) urakan valvojan edustajan jättäessä ilmoittamatta rakennuskohteen hylkäämisestä tämä ei rajoita urakan valvojan oikeutta ilmoittaa rakennuskohteen hylkäämisestä ja antaa tarvittavia ohjeita niiden oikaisemiseksi; b) urakan valvoja on vapaa kumoamaan tai muuttamaan tiedonannon sisällön. 5.4. Urakan valvojalta tulevat ohjeet ja/tai määräykset annetaan työmääräyksen muodossa. Työmääräykset päivätään, numeroidaan ja kirjataan luetteloon ja niistä toimitetaan tarvittaessa jäljennökset toimeksisaajan edustajalle. 6 artikla Sopimuksen siirto 6.1. Sopimuksen siirto on pätevä vain, jos se tehdään kirjallisella yleissopimuksella, jolla toimeksisaaja siirtää urakkasopimuksensa kokonaan tai osittain kolmannelle osapuolelle. 6.2. Toimeksisaaja ei saa ilman toimeksiantajan kirjallista ennakkosuostumusta siirtää urakkasopimusta osittain tai kokonaan tai mitä tahansa siitä johtuvaa etua tai etuutta, jollei ole kyse seuraavista tapauksista: a) korvausvastuu toimeksisaajan pankin hyväksi urakkasopimuksen perusteella veloitettavista tai veloitettavaksi tulevista rahasummasta, b) siirto toimeksisaajan vakuutuksen antajille tämän oikeudesta saada korvaus vastuulliselta henkilöltä, kun vakuutuksen antajat ovat korvanneet haitan, jonka toimeksisaaja on kärsinyt tai josta tämä on ottanut vastuun. 6.3. Edellä 6 artiklan 2 kohtaa sovellettaessa toimeksiantajan hyväksyessä sopimuksen siirron tämä hyväksyntä ei vapauta toimeksisaajaa tämän velvoitteista siltä osin kuin urakkasopimus on jo pantu täytäntöön tai siltä osin kuin sitä ei ole siirretty. 6.4. Jos toimeksisaaja on siirtänyt urakkasopimuksensa luvatta, toimeksiantaja voi ilman eri toimenpiteitä soveltaa 63 ja 64 artiklassa määrättyjä täytäntöönpanon rikkomista koskevia rangaistuksia. 6.5. Siirronsaajien on täytettävä urakkasopimuksen tekemisessä vaadittavat kelpoisuusperusteet. 7 artikla Aliurakointi 7.1. Aliurakointi on pätevä vain, jos se tehdään kirjallisella yleissopimuksella, jolla toimeksisaaja antaa kolmannen osapuolen tehtäväksi urakkasopimuksensa osittaisen täytäntöönpanon. 7.2. Toimeksisaaja ei saa käyttää